RIALACHÁN CUR CHUN FEIDHME (AE) 2021/983 ÓN gCOIMISIÚN

an 17 Meitheamh 2021

lena bhforchuirtear dleacht frithdhumpála shealadach ar allmhairí scragaill tiontaire alúmanaim de thionscnamh Dhaon-Phoblacht na Síne

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2016/1036 ó Pharlaimint na hEorpa agus ón gComhairle an 8 Meitheamh 2016 maidir le cosaint i gcoinne allmhairí dumpáilte ó thíortha nach baill den Aontas Eorpach (1) iad (“an bun-Rialachán”), agus go háirithe Airteagal 7(4) de,

Tar éis dul i gcomhairle leis na Ballstáit,

De bharr an mhéid seo a leanas:

1. NÓS IMEACHTA

1.1. Tionscnamh

(1) An 22 Deireadh Fómhair 2020, thionscain an Coimisiún Eorpach (“an Coimisiún”) imscrúdú frithdhumpála i ndáil le hallmhairí scragaill tiontaire alúmanaim de thionscnamh Dhaon-Phoblacht na Síne (“PRC”, “an tSín” nó “an tír lena mbaineann”) ar bhonn Airteagal 5 de Rialachán (AE) 2016/1036 (“an bun-Rialachán”). D’fhoilsigh sé Fógra Tionscnaimh in Iris Oifigiúil an Aontais Eorpaigh (2) (“an Fógra Tionscnaimh”).

(2) Thionscain an Coimisiún an t-imscrúdú tar éis gearán a rinne sé tháirgeoir de chuid an Aontais (“na gearánaigh”) an 7 Meán Fómhair 2020 (3) a tháirgeann níos mó ná 50 % de tháirgeacht iomlán an Aontais de scragall tiontaire alúmanaim (“ACF” nó an “táirge faoi imscrúdú”). Sa ghearán bhí fianaise ar dhumpáil agus ar dhíobháil ábhartha dá dheasca sin, rud a bhí leordhóthanach chun údar a thabhairt le tionscnamh an imscrúdaithe.

1.2. Clárúchán

(3) De bhun Airteagal 14(5a) den bhun-Rialachán, ba cheart don Choimisiún allmhairí atá faoi réir imscrúdú frithdhumpála a chlárú le linn na tréimhse réamhnochta ach amháin má tá dóthain fianaise aige nach gcomhlíontar ceanglais áirithe. Ceanglas amháin díobh sin, mar a sonraítear in Airteagal 10(4)(d) den bhun-Rialachán, is ea ardú suntasach breise ar allmhairí a bheith ann i dteannta leibhéal na n-allmhairí a bhí ina gcúis le díobháil le linn na tréimhse imscrúdaithe. Mar a fheictear i dTábla 1, léirigh allmhairí scragaill tiontaire alúmanaim de thionscnamh Dhaon-Phoblacht na Síne go raibh laghdú 22 % ann sna cúig mhí tar éis an tionscnaimh i gcomparáid leis an tréimhse imscrúdaithe (1 Iúil 2019 go 30 Meitheamh 2020). Ós rud é nach raibh aon táscaire ar an gcomhad go bhfuil allmhairí scragaill tiontaire alúmanaim mar a shainítear in aithris (45) thíos faoi réir luaineachtaí séasúracha, mheas an Coimisiún nár ghá leibhéal na n-allmhairí a chur i gcomparáid freisin le linn na tréimhse Samhain 2019 go Márta 2020 le leibhéal na n-allmhairí le linn na míonna céanna sa bhliain roimhe sin. Bhí na sonraí tar éis an tionscnaimh bunaithe ar na cóid TARIC a cruthaíodh don táirge lena mbaineann tráth an tionscanta. Cuireadh an méid sin i gcomparáid leis na meán-allmhairí míosúla ó Dhaon-Phoblacht na Síne in IP. Tábla 1 Allmhairí ón tSín in IP agus tar éis an tionscnaimh (tonaí) An tréimhse imscrúdaithe An mheántréimhse imscrúdaithe mhíosúil Samhain 2020 go Márta 2021 Meán míosúil Samhain 2020 – Márta 2021 Allmhairí ón tSín isteach san Aontas Eorpach 44 276 3 689 14 465 2 893 Foinse: Eurostat agus bunachar sonraí Surveillance II

(4) Dá bhrí sin, níor chuir an Coimisiún aon allmhairiú den táirge lena mbaineann faoi réir a chláraithe faoi Airteagal 14(5ú) den bhun-Rialachán, mar níor comhlíonadh an choinníoll in Airteagal 10(4)(d) den bhun-Rialachán, ar ardú suntasach breise in allmhairí é.

1.3. Páirtithe leasmhara

(5) San Fhógra Tionscnaimh, d’iarr an Coimisiún ar na páirtithe leasmhara teagmháil a dhéanamh leis chun bheith rannpháirteach san imscrúdú. Ina theannta sin, chuir sé na gearánaigh ar an eolas go sonrach faoin imscrúdú mar aon le táirgeoirí aitheanta ón Aontas, na táirgeoirí onnmhairiúcháin aitheanta agus na húdaráis i nDaon-Phoblacht na Síne, allmhaireoirí agus úsáideoirí aitheanta chomh maith le comhlachais arb eol iad a bheith bainteach le tionscnamh an imscrúdaithe, agus d’iarr sé orthu a bheith rannpháirteach ann.

(6) Bhí deis ag na páirtithe leasmhara barúil a thabhairt ar thionscnamh an imscrúdaithe agus éisteacht a iarraidh leis an gCoimisiún agus/nó leis an Oifigeach Éisteachta in imeachtaí trádála.

(7) D’iarr roinnt páirtithe éisteacht le seirbhísí de chuid an Choimisiúin. Tugadh deis do pháirtithe a rinne iarratas laistigh de na spriocdhátaí sonraithe éisteacht a fháil.

1.4. Barúlacha maidir le tionscnamh

(8) Mhaígh úsáideoir amháin, Manreal, chomh maith le cuibhreannas de chúig allmhaireoirí, Cartonal Italia, Cutting Packaging, Now Plastics, QualityFoil agus Transparent Paper, go raibh an fhaisnéis sa ghearán neamhréireach go minic ar neamhréir agus bunaithe ar thoimhdí nach bhfuil bunús leo ná iontaofa. Chuir táirgeoir onnmhairiúcháin amháin, Xiamen, argóintí den sórt sin chun tosaigh.

(9) Ar an gcéad dul síos, d’áitigh na páirtithe leasmhara go raibh an gearán ar neamhréir leis an mbealach ina ndearnadh comhiomlánú ar na sonraí a bhaineann le tionscal an Aontais agus ar an sciar de tháirgeacht iomlán ACF atá na gearánaigh. Ansin léireodh na gearánaigh a gcion féin de thionscal an Aontais le luachanna éagsúla: 69,93 %, 61,20 % agus 70 % de tháirgeacht iomlán an Aontais.

(10) Mheas an Coimisiún go raibh na míniúcháin ar na luachanna éagsúla sin sa ghearán sách soiléir. Mar a léirítear ar leathanach 6 den ghearán, is é 69,93 % an céatadán de táirgeacht iomlán an Aontais a tháirgeann na gearánaigh go léir. Rachadh sé sin síos go 61,20 %, dá measfadh an Coimisiún gur gá ceann de na cuideachtaí a dhéanann gearán a eisiamh ón ríomh, ós rud é go n-allmhairíonn an chuideachta seo cainníochtaí teoranta ACF ó Dhaon-Phoblacht na Síne. Ar leathanach 36, léiríonn an gearánach go mbaineann an anailís díobhála le grúpa cuideachtaí, lena n-áirítear Novelis agus a tháirgeann i gcomhar le chéile ar a laghad 70 % de tháirgeacht an Aontais. Tagraíonn an 70 % sin don sciar de tháirgeacht an Aontais a tháirgeann na gearánaigh go léir, eadhon 69,93 %, móide cion Novelis, agus is luach slánaithe é. Ós rud é go n-úsáidtear an 70 % le haghaidh tuairisciú seachas ríomh, níl aon tionchar ag an slánú sin ar an anailís. I gcás ar bith, comhlíontar leis na céatadáin sin go léir an tairseach a leagtar síos in Airteagal 5(4) den bhun-Rialachán.

(11) Ar an dara dul síos, measann na páirtithe leasmhara go raibh sé neamhréireach gur chuir na gearánaigh sonraí Novelis, a chuir deireadh lena tháirge lena mbaineann a tháirgeadh in 2019, ina anailís díobhála. Ní bheifí in ann a bheith ag brath ar chur isteach tháirgeacht Novelis ar tháirgeacht iomlán ACF an Aontais in 2019 ná an tréimhse imscrúdaithe (féach aithris (38)) ná ar an sciar de tháirgeacht iomlán an Aontais i gcomhair úsáid faoi chuing ach an oiread.

(12) Mheas an Coimisiún na míniúcháin maidir leis an tionchar a bheadh ag sonraí Novelis sa ghearán a bheith iontaofa. Léirigh an gearán le linn na hanailíse díobhála sonraí sonracha nó sonraí a bhaineann le Novelis, lenar léiríodh tionchar na sonraí sin. Thairis sin, is cuid d’fhorbairt thionscal an Aontais le linn na tréimhse a breithníodh é imeacht Novelis ó tháirgeadh an táirge lena mbaineann. Ós rud é gur luadh go soiléir go raibh sonraí Novelis san áireamh, bhí an Coimisiún in ann measúnú a dhéanamh ar an tionchar ar an úsáid faoi chuing, a bhí ábhartha don díobháil. Measadh go raibh an fhianaise, lena n-áirítear sonraí Novelis, leordhóthanach agus iontaofa chun údar a thabhairt le himscrúdú a thionscnamh.

(13) Ar an tríú dul síos, cháin na páirtithe leasmhara cur chuige na ngearánach chun a shuí mar a ríomhadh sonraí EAFA (An Comhlachas Eorpach um Scragall Alúmanaim) a coigeartaíodh do mhéid táirgeachta na ngearánach, sonraí ar tháirgeacht iomlán an Aontais, agus chuir siad coigeartú breise 5 % i bhfeidhm chun a chur san áireamh nár tháirg dhá chuideachta is gearánaithe scragall tí, ríomh nach raibh cinnte ar dhóigh ar bith agus a bhí bunaithe ar thoimhdí. Ina theannta sin, dúirt Xiamen go leanfadh an laghdú ar an táirgeacht an treocht i dtomhaltas agus go mbeadh an treocht fiú beagán níos fearr ná an laghdú ar thomhaltas. Ina theannta sin, líomhnaíodh gur tuairiscíodh ar dhóigh nach raibh ionadaíoch imeacht táirgeoirí éagsúla de chuid an Aontais as margadh ACF de dheasca díobhála, contrártha le preasráitis inar moladh sin go raibh sé bunaithe ar chinntí gnó deonacha.

(14) Mheas an Coimisiún go raibh an modh ríofa, bunaithe ar shonraí EAFA, iontaofa go leor chun údar a thabhairt le himscrúdú a thionscnamh. Níl an argóint a rinne Xiamen go leanfadh an laghdú ar tháirgeacht an laghdú tomhaltais ag teacht leis gur chaill táirgeoirí an Aontais a sciar féin den mhargadh le linn na tréimhse sin. Maidir le preasráitis dearfacha ó tháirgeoirí Aontais a chinn an margadh a fhágáil, ní fianaise chuimsitheach ar na fíorchúiseanna bunúis atá leis na táirgeoirí lena mbaineann a d'fhéad an margadh a fhágáil iad na preasráitis sin.

(15) Ar an gceathrú dul síos, mhaígh na páirtithe leasmhara go raibh modh na ngearánach chun méid iomlán na ndíolachán a mheas mar “tomhaltas an táirge lena mbaineann san Aontas lúide allmhairí iomlána an táirge lena mbaineann” saofa toisc nach n-áireofaí leis idirdhealú ó dhíolacháin faoi chuing. D’áitigh siad nár cheart ach an táirgeacht amháin atá ceaptha do mhargadh saor an Aontais a bheith ábhartha don anailís. Ina theannta sin, d’áitigh Xiamen freisin gur tháirg ar a laghad táirgeoir amháin de chuid an Aontais scragaill alúmanaim tí, agus an táirgeoir sin amháin beagnach, rud a d’fhág go raibh méid iomlán na táirgeachta a measadh á shaobhadh.

(16) Mheas an Coimisiún go raibh modh na ngearánach sách cruinn chun críoch an ghearáin. De réir na fianaise ó anailís na ndíolachán le l na tréimhse a breithníodh in aithris (271), níl díolacháin faoi chuing chomh tábhachtach sin go gcuirfí an anailís díobhála fhoriomlán faoi amhras.

(17) Ar an gcúigiú dul síos, mhaígh na páirtithe leasmhara go raibh na sonraí saofa de bharr an mhéadraigh a úsáideadh. Cé go soláthraíonn an gearán sonraí i dtonaí, ba cheart é a chomhlánú le sonraí i miocrón (micriméadar) ós rud é go mbeadh aschur níos airde m2 in aghaidh an tona ann mar thoradh ar threocht an mhargaidh chun tiús a laghdú.

(18) Mheas an Coimisiún nach bhfágann an treocht úsáid a bhaint as tomhsairí ACF níos tanaí go bhfuil na sonraí a chuirtear ar fáil i dtonaí iontaofa mar go gcomhlánaítear iad le sonraí ar an sciar den mhargadh agus go bhfuil tionchar cothrom ag an treocht chun aistriú go scragall tanaí go gach táirgeoir.

(19) Ar an séú dul síos, chuir na páirtithe leasmhara in aghaidh iontaofacht agus cruinneas na dtáscairí sa ghearán trí bhíthin tagairt a dhéanamh don iomad eilimintí ar leithligh a bhaineann le difríochtaí i méideanna sna táblaí atá sa ghearán, i gcomparáid leis na táblaí atá i leaganacha oscailte Iarscríbhinn 1A.2 a ghabhann leis an ngearán, a líomhnaítear a rinne difear do na táscairí.

(20) Thug an Coimisiún dá aire go raibh na neamhréireachtaí i luachanna a líomhnaítear ann mar thoradh ar achoimre Iarscríbhinn 1A.2 a chuireann figiúirí comhlánaithe na gcuideachtaí is gearánaithe ar fáil agus san am céanna tá mionsonraí le haghaidh gach cuideachta ar fáil sa leagan rúnda. Chomh maith leis sin, tá figiúirí Novelis san áireamh sa ghearán ach cuirtear sin in iúl go soiléir sa doiciméad. Dá bhí sin, níl aon neamhréireacht ann de bharr an neamhréitigh idir an príomhdhoiciméad agus na hIarscríbhinní. Lena chois sin, bhí an Coimisiún ag brath ar na hIarscríbhinní sa leagan rúnda, Iarscríbhinní a bhí níos mionsonraithe agus a bhain le cuideachtaí ar leith chun a mheasúnú a dhéanamh. Dá bhrí sin, ní dhearnadh sna bealaí éagsúla chun na figiúirí a thaispeáint aon difear do chumas an Choimisiúin measúnú a dhéanamh ar na táscairí díobhála.

(21) Ar an seachtú dul síos, mhaígh na páirtithe leasmhara freisin nach raibh fianaise chinnte sa ghearán maidir le díobháil ábhartha a bheith ann ó allmhairí de thionscnamh Dhaon-Phoblacht na Síne agus rinneadh tagairt do lochtanna sna líomhaintí ar mhacratháscairí agus ar mhicreatháscairí, ar na forais nár léiríodh i roinnt táscairí aon laghdú ach nár léiríodh ach laghdú fíorbheag.

(22) Mheabhraigh an Coimisiún go gceanglaítear le hAirteagal 5(2) den bhun-Rialachán go gcuimseoidh an gearán, a mhéid atá sí ar fail go réasúnach don ghearánach, fianaise faoi na hathruithe ar mhéid na n-allmhairí a líomhnaítear a dumpáladh, éifeacht na n-allmhairí sin ar phraghasanna an táirge chomhchosúil ar mhargadh an Aontais agus tionchar iarmhartach na n-allmhairí ar an tionscal de chuid an Aontais, mar atá léirithe ag fachtóirí agus innéacsanna ábhartha (ach gan acu uile go léir) a bhaineann le staid thionscal an Aontais, amhail iad siúd a liostaítear in Airteagal 3(3) agus (5). Sa chás seo, tá fianaise san anailís díobhála sonrach atá sa ghearán, fianaise a léiríonn go bhfuil allmhairí Síneacha ag dul i bhfód go suntasach ar mhargadh AE ar phraghsanna a dhéanann praghsanna thionscal an Aontais féin a shladghearradh agus a ghanndíol go substaintiúil. Mar sin, mheas an Coimisiún go raibh dóthain fianaise sa ghearán go ndearna sin dochar ábhartha do thionscal an Aontais. Dá bharr sin, diúltaíodh do na maímh sin.

(23) D’áitigh úsáideoir amháin, Alupol Packaging, contrártha le sainmhíniú an táirge ag na gearánaigh, lena n-áirítear “bídís saoirsithe thairis sin nó ná bídís seachas a bheith rollta”, go ndéanfadh an táirgeoir cóireáil bhreise go rialta ar ACF a cheannaítear, lena n-áirítear scoilteadh, gearradh de réir leithead riachtanach, tochras croíleacán agus trastomhas ar leith chomh maith le hainéalú (normalú).

(24) Mheas an Coimisiún na céimeanna táirgthe breise a shonraigh Alupol Packaging a bheith ina ndlúthchuid den phróiseas táirgthe agus go raibh na céimeanna sin cáilithe mar “ná bídís saoirsithe seachas a bheith rollta”. Ina theannta sin, tá an leithead luaite sa struchtúr uimhreach rialaithe táirge (“PCN”). Dá bhrí sin, diúltaíodh don mhaíomh sin.

(25) Ina gcuid barúlacha ar thionscnamh, bhí barúlacha ag páirtithe leasmhara éagsúla a bhain le hiarrataí eisiata le haghaidh ACF le tomhas faoi bhun 6 mhiocrón agus le haghaidh ACF a úsáidtear i scragall ceallraí carranna. Ag céim an tionscnaimh, níor léiríodh gur ghá anailís a dhéanamh ar leithligh ar dheighleoga den sórt sin. Chinn an Coimisiún, áfach, sonraí breise a bhaineann leis na hiarrataí sin a bhailiú. Tugtar aghaidh ar na barúlacha sin, mar aon le barúlacha a bhaineann le foirceann níos ísle tomhsairí a thabhairt isteach sa sainmhíniú ar an táirge go ginearálta, ar leithligh i roinn 2.3. maidir leis na hiarrataí ar eisiamh. I roinn 6 maidir le leas an Aontais, tugtar aghaidh ar bharúlacha a bhaineann le ganntanas soláthair lena bhfuiltear ag súil i gcás dleachtanna a fhorchur, lena n-áirítear dleachtanna a eascraíonn as tomhaltas faoi chuing chomh maith le maímh faoi infheistíochtaí neamhleora ó thionscal an Aontais.

1.5. Sampláil

(26) San fhógra tionscnaimh, luaigh an Coimisiún go bhféadfadh sé na páirtithe leasmhara a shampláil i gcomhréir le hAirteagal 17 den bhun-Rialachán.

1.5.1. Sampláil tháirgeoirí an Aontais

(27) Ina Fhógra Tionscnaimh, luaigh an Coimisiún go raibh sampla de tháirgeoirí ón Aontas roghnaithe go sealadach aige. Roghnaigh sí an sampla bunaithe ar mhéid tháirgeadh agus dhíolacháin an táirge chomhchosúil san Aontas le linn na tréimhse imscrúdaithe. Trí tháirgeoir de chuid an Aontais a bhí sa sampla. Táirgeann na táirgeoirí sampláilte de chuid an Aontais 50 % den táirgeacht iomlán mheasta agus 40 % de mhéid díolachán iomlán measta an Aontais den táirge comhchosúil. D’iarr an Coimisiún ar na páirtithe leasmhara a mbarúlacha a thabhairt faoin sampla sealadach. Ní bhfuarthas aon bharúil i leith an tsampla.

(28) Measadh go raibh an sampla ionadaíoch ar an tionscal de chuid an Aontais.

1.5.2. Sampláil allmhaireoirí

(29) Chun a chinneadh an raibh gá le sampláil agus, más amhlaidh a bhí, chun sampla a roghnú, d’iarr an Coimisiún ar allmhaireoirí neamhghaolmhara an fhaisnéis a shonraítear san fhógra tionscnaimh a sholáthar.

(30) Sholáthair dhá allmhaireoir neamhghaolmhara an fhaisnéis a iarradh agus thoiligh siad a bheith san áireamh sa sampla. I bhfianaise líon beag freagraí, ní raibh gá le hallmhaireoirí neamhghaolmhara a shampláil.

1.5.3. Sampláil tháirgeoirí onnmhairiúcháin an Aontais

(31) Chun a chinneadh an raibh gá le sampláil agus, más amhlaidh a bhí, chun sampla a roghnú, d’iarr an Coimisiún ar gach táirgeoir onnmhairiúcháin aitheanta i nDaon-Phoblacht na Síne faisnéis a shonraítear san Fhógra Tionscnaimh a sholáthar. Ina theannta sin, d’iarr an Coimisiún ar Mhisean Dhaon-Phoblacht na Síne chuig an Aontas Eorpach táirgeoirí onnmhairiúcháin eile ar spéis leo a bheith páirteach san imscrúdú a shainaithint, agus/nó teagmháil a dhéanamh leo, dá mba ann dóibh.

(32) Sholáthair ceithre tháirgeoir onnmhairiúcháin is fiche sa tír lena mbaineann an fhaisnéis a iarradh agus thoiligh siad a bheith san áireamh sa sampla. I gcomhréir le hAirteagal 17(1) den bhun-Rialachán, roghnaigh an Coimisiún sampla de thrí chuideachta/trí ghrúpa cuideachtaí ar bhonn an mhéid ionadaíoch is mó onnmhairí chuig an Aontas a d’fhéadfaí a imscrúdú laistigh den am a bhí ar fáil. Tháirg na cuideachtaí sin breis agus 90 % d’allmhairí iomlána measta an Aontais den táirge lena mbaineann. I gcomhréir le hAirteagal 17(2) den bhun-Rialachán, tugadh deis do tháirgeoir onnmhairiúcháin aitheanta lena mbaineann agus d’údaráis na tíre lena mbaineann, barúil a thabhairt ar roghnú an tsampla. Ní bhfuarthas aon bharúil.

1.6. Scrúdú ar leith

(33) D’iarr sé cinn de tháirgeoirí onnmhairiúcháin sa tSín scrúdú ar leith faoi Airteagal 17(3) den bhun-Rialachán agus iarradh orthu san Fhógra Tionscnaimh freagra ar an gceistneoir a chur isteach. Mar sin féin, níor chuir aon táirgeoir onnmhairiúcháin ceistneoir comhlánaithe isteach laistigh den spriocdháta a leagadh síos. Dá bhrí sin, ní fhéadfaí aon iarraidh ar scrúdú ar leith a scrúdú.

1.7. Freagraí ar an gceistneoir agus cuairteanna fíorúcháin

(34) Chuir an Coimisiún ceistneoir chuig Rialtas Dhaon-Phoblacht na Síne (“Rialtas na Síne”) maidir le saobhadh suntasach a bheith ann sa tSín de réir bhrí Airteagal 2(6a)(b) den bhun-Rialachán. Cuireadh ceistneoir chuig Rialtas an Síne freisin maidir le saobhadh amhábhair de réir bhrí Airteagal 7(2a) agus 7(2b) den bhun-Rialachán.

(35) Chuir an Coimisiún ceistneoirí freisin chuig na táirgeoirí sampláilte de chuid an Aontais, na hallmhaireoirí sampláilte, na húsáideoirí agus na táirgeoirí onnmhairiúcháin sampláilte. Cuireadh na ceistneoirí céanna ar fáil ar líne (4) an lá a tionscnaíodh iad.

(36) Fuair an Coimisiún freagra ar cheistneoirí ó thrí tháirgeoir shampláilte de chuid an Aontais, sé tháirgeoir neamhshampláilte de chuid an Aontais (macrai-cheistneoir), allmhaireoir neamhghaolmhar amháin, naoi n-úsáideoir agus trí tháirgeoir onnmhairiúcháin.

(37) I bhfianaise na ráige COVID-19 agus na mbeart gaibhniúcháin a chuir Ballstáit éagsúla chomh maith le tríú tíortha éagsúla i bhfeidhm, níor fhéad an Coimisiún cuairteanna fíorúcháin a dhéanamh de bhun Airteagal 16 den bhun-Rialachán ag an gcéim shealadach. Ina ionad sin, rinne an Coimisiún cros-seiceáil go cianda ar an bhfaisnéis ar fad a mheastar a bheith riachtanach dá chinntí sealadacha i gcomhréir lena Fhógra maidir le hiarmhairtí ráig COVID-19 ar imscrúduithe frithdhumpála agus frith-fhóirdheontais (5). Rinne an Coimisiún cros-seiceáil chianda ar na cuideachtaí/páirtithe seo a leanas: Táirgeoirí an Aontais — Carcano Antonio Spa, (“Carcano”), an Iodáil — Eurofoil Luxembourg S.A. (“Eurofoil”), Lucsamburg — Hydro Aluminium Rolled Products GmbH (“Hydro”), An Ghearmáin Táirgeoirí onnmhairiúcháin sa tSín: — Jiangsu Zhongji Lamination Materials Co., Ltd. (“Zhongji”) — Yantai Donghai Aluminum Foil Co., Ltd (“Donghai”) — Xiamen Xiashun Aluminium Foil Co., Ltd. (“Xiamen”)

1.8. Tréimhse imscrúdaithe agus an tréimhse a breithníodh

(38) Cumhdaítear leis an imscrúdú ar dhumpáil agus díobháil an tréimhse ón Luan 1 Iúil 2019 go dtí an 30 Meitheamh 2020 (“an tréimhse imscrúdaithe” nó “IP”). Sa scrúdú ar threochtaí ábhartha do mheasúnú díobhála, cumhdaíodh an tréimhse ón 1 Eanáir 2017 go dtí deireadh na tréimhse imscrúdaithe (“an tréimhse a breithníodh”).

1.9. Tarraingt siar na Ríochta Aontaithe as an Aontas Eorpach

(39) Tionscnaíodh an cás sin le linn na hidirthréimhse tar éis tharraingt siar na Ríochta Aontaithe (“RA”) as an Aontas Eorpach. Le linn na hidirthréimhse sin, bhí an Ríocht Aontaithe fós faoi réir dhlí an Aontais. Tháinig deireadh leis an idirthréimhse an 31 Nollaig 2020. Dá bhrí sin, amhail ón 1 Eanáir 2021, níor cháiligh cuideachtaí ná comhlachais ón Ríocht Aontaithe mar pháirtithe leasmhara san imeacht seo a thuilleadh. Mar fhocal scoir, ós rud é nach bhfuil an Ríocht Aontaithe faoi réir dhlí an Aontais a thuilleadh, tá na cinntí maidir le dumpáil agus díobháil bunaithe ar shonraí margaidh AE-27.

2. AN TÁIRGE I gCEIST AGUS TÁIRGE COMHCHOSÚIL

2.1. An táirge i gceist

(40) Is é atá sa táirge atá faoi réir an imscrúdaithe seo scragall tiontaire alúmanaim (“ACF”) atá níos lú ná 0,021 mm ar tiús, gan aon chúl air sin, agus gan aon saoirsiú thairis sin ná rollta, i rollaí ar mó a meáchan ná 10 kg de thionscnamh Dhaon-Phoblacht na Síne atá aicmithe faoi láthair faoi chód AC ex 7607 11 19 (cóid TARIC 7607111960 agus 7607111991) (“an táirge lena mbaineann”). Is chun críoch faisnéise amháin a thugtar cód AC agus TARIC. Cuirtear na táirgí seo a leanas as an áireamh: — Scragall alúmanaim tí nach lú ná 0,008 mm agus nach mó ná 0,018 mm ar tiús, gan aon saoirsiú thairis, gan saothrú breise, i rollaí nach mó ná 650 mm ar leithead agus a bhfuil meáchan níos mó ná 10 kg ann. — Scragall alúmanaim tí ar tiús nach lú ná 0,007 mm ná nach lú ná 0,008 mm, beag beann ar leithead na rollaí, bídís ainlithe nó ná bídís. — Scragall alúmanaim tí ar tiús nach lú ná 0,008 mm agus nach mó ná 0,018 mm ar tiús agus i rollaí ar mó ná 650 mm ar leithead, bídís ainlithe nó ná bídís. — Scragall alúmanaim tí ar mó ná 0,018 mm agus ar lú é ná 0,021 mm ar tiús, beag beann ar leithead na rollaí, bídís ainlithe nó ná bídís.

(41) Cuirtear ACF ar fáil in ollroithleáin agus ansin déantar é a phróiseáil ar thiontaire (lannaithe, brataithe, laicearaithe, easbhrúite (clóite) formáidithe). Tar éis é a thiontú, úsáidtear ACF i raon leathan feidhmeanna lena n-áirítear pacáistiú bia, cógaisíocht, cosmaidí agus pacáistiú tobac agus in ábhair thógála.

(42) Déantar ACF a mhonarú trí thinní téite a rolladh ar dtús (teorolladh) síos go cornaí ar tiús idir 2 agus 4 mm. Déantar na cornaí a fhuar-rolladh i ndiaidh a chéile ansin de réir an tiúis scragaill is gá. Téann dara modh rollta scragaill a d’fhéadfaí a dhéanamh, teilgean leanúnach, thar chéim na dtinní agus tiontaíonn sé miotal leáite go díreach isteach i stiall thiubh, a dhéantar a rolladh lom láithreach isteach sa chorna as a ndéantar an scragall a rolladh ansin.

2.2. Táirge comhchosúil

(43) Léiríodh san imscrúdú go bhfuil na buntréithe fisiceacha, ceimiceacha agus teicniúla céanna, chomh maith leis na húsáidí bunúsacha céanna, ag na táirgí seo a leanas: — an táirge lena mbaineann; — an táirge a táirgeadh agus a díoladh ar mhargadh intíre Dhaon-Phoblacht na Síne; agus — an táirge arb é tionscal an Aontais a tháirg agus a dhíol san Aontas é.

(44) Chinn an Coimisiún ag an gcéim sin gur táirgí comhchosúla iad na táirgí sin mar sin de réir bhrí Airteagal 1(4) den bhun-Rialachán.

2.3. Maímh maidir leis an raon táirge

(45) Thíolaic roinnt páirtithe iarrataí ar eisiamh táirgí a bhaineann leis na táirgí seo a leanas: ACF a bhfuil tomhsaire faoi bhun 6 mhiocrón acu (“ACF<6”) agus ACF le haghaidh ceallraí gluaisteán leictreach (“ceallra gluaisteáin ACF”).

2.3.1. ACF ar leithead faoi bhun 6 miocrón

(46) Mhaígh roinnt úsáideoirí, Walki, Gascogne agus Alupol, nach bhfuil táirgeoirí de chuid an Aontais ag tairiscint ACF<6. Líomhnaítear go bhfuil fianaise sa mhéid sin mar nach bhfógraíonn na táirgeoirí de chuid an Aontais táirgí den sórt sin ar a leathanaigh ghréasáin, ina gcuid bróisiúr agus go ndiúltaíonn orduithe ar tháirgí den sórt sin. Níl suim ag táirgeoirí de chuid an Aontais ACF<6 a thairiscint ós rud é go bhfuil a n-acmhainneacht táirgeachta líonta le horduithe táirgí eile, agus á chur san áireamh freisin go meastar go mbeadh éileamh ar scragall ceallraí uathghluaisneacha. Níl táirgeoirí de chuid an Aontais in ann an cháilíocht “tráchtála” a iarrtar a sholáthar, go háirithe maidir le póiriúlacht/neamh-thréscaoilteacht, a thomhaistear in uasmhéid mionpholl in aghaidh méadar cearnach. Ina theannta sin, is fearr ACF níos tanaí a úsáid ar mhaithe leis an gcomhshaol agus ar an gcúis sin ba cheart é a eisiamh ón raon feidhm.

(47) Lena chois sin, d’áitigh Tetrapak agus Huhtamäki go bhfuil srianta ar thionscal an Aontais ACF níos tanaí a sholáthar.

(48) D’iarr an Coimisiún ar na naoi n-úsáideoir go léir a chomhoibríonn leis an imscrúdú an t-éileamh atá acu ar ACF<6 agus na hacmhainní ACF atá acu faoi láthair a shonrú. Níor dheimhnigh ach úsáideoir amháin gur cheannaigh sé méid ACF<6 a sháraigh an tairseach cháilíochta le haghaidh táirgeacht tráchtála, ó aon táirgeoir Síneach amháin. le linn IP. Mar sin féin, fiú don úsáideoir sin, níl in ACF<6 agus cuid an-bheag dá thomhaltas ACF. Níor shonraigh úsáideoirí eile ach iarratais óna gcustaiméirí féin ar tháirgí a raibh ACF<6 iontu, a spreag orduithe trialach le haghaidh thionscal ACF an Aontais agus táirgeoirí Síneacha tar éis IP.

(49) Sonraíodh sna freagraí nach bhfacthas an t-éileamh ar ACF<6 ach le fíordhéanaí agus go bhfuil sé ag dul i méid. Mar a luadh in aithris (50) bhí roinnt éileamh teoranta air le deich mbliana anuas, ach ní raibh aon phatrún soiléir ann. Tá sé sin i gcomhréir le míniúcháin ó tháirgeoirí de chuid an Aontais go rabhthas ag tosú a úsáid tomhsairí ACT níos tanaí de réir a chéile san am atá caite, ó raon 7-8 miocrón arbh é an raon ab ísle é san am atá caite go dtí go raibh raon 6 agus 6,35 miocrón ina chaighdeán reatha le haghaidh go leor feidhmeanna.

(50) Cé gur léiríodh i suirbhé nach bhfuil aon táirgeoir de chuid an Aontais, cé is moite de chaibidlíochtaí díreacha, ag margú ACF<6 go gníomhach i láthair na huaire, bhailigh an Coimisiún neart faisnéise go bhfuil táirgeoirí de chuid an Aontais in ann ACF<6 a tháirgeadh. Áirítear leis seo táirgeadh rolla tástála tar éis IP, a chomhlíon éilimh theicniúla an cheannaitheora de réir na doiciméadachta tástála. Ina theannta sin, d’fhéadfadh an Coimisiún díolacháin ACF<6 táirgeoirí éagsúla de chuid an Aontais a dheimhniú i méideanna táirgeachta tráchtala, fiú ar scála teoranta, le linn deich mbliana roimh IP. D’fhéadfadh an Coimisiún infheistíochtaí a dhéanamh i rialú cáilíochta freisin. Dá bhrí sin, tháinig an Coimisiún ar an gconclúid gur féidir le tionscal an Aontais cáilíocht a sholáthar chun freastal ar éileamh an mhargaidh.

(51) Ar an dara dul síos, tá an acmhainneacht ACF<6 a tháirgeadh teoranta ag an gcéim dheireanach i.e. na muilte rollta. Dá bhrí sin, rinne an Coimisiún anailís ar acmhainneacht táirgeoirí éagsúla de chuid an Aontais sa chéim dheireanach sin, agus an t-éileamh ar tháirgí eile sna céimeanna éagsúla táirgthe á chur san áireamh. Tá dóthain acmhainneacht shaor ag gach táirgeoir sampláilte de chuid an Aontais chun cur ar a gcumas dóibh ACF<6 a chur ar fáil, fiú más rud é go méadófar ar an éileamh ar scragall ceallraí gluaisteán amach anseo. Ní fhéadfadh an Coimisiún, dá bhrí sin, an riosca a dheimhniú go mbeadh ganntanas soláthair ann le haghaidh méadú ar éileamh ACF<6 amach anseo.

(52) Ar an tríú dul síos, maidir leis an argóint nach bhfuil úsáid ACF níos tanaí chomh díobhálach céanna don chomhshaol, mheabhraigh an Coimisiún nárbh é aidhm na mbeart cosanta trádála i bhfoirm dleachtanna atá beartaithe cosc a chur ar allmhairí táirge ar leith ach a áirithiú go ndéantar na hallmhairí sin a thrádáil ar phraghsanna neamhdhíobhálacha. Mheabhraigh an Coimisiún freisin cumas táirgeoirí de chuid an Aontais ACF<6 a mhonarú mar a thuairiscítear in aithris (50) thuas.

(53) Ar deireadh, maidir le hargóint Tetrapak agus Huhtamäki maidir leis an srian ar sholáthar, léirigh an t-imscrúdú go bhfuil acmhainneacht táirgeachta thionscal ACF< 6 an Aontais i bhfad níos mó ná an t-éileamh a dhéantar air.

(54) I bhfianaise na mbreithnithe thuas, dhiúltaigh an Coimisiún go sealadach don iarraidh ar ACF<6 a eisiamh ó raon feidhme an táirge atá faoi imscrúdú.

2.3.2. ACF do cheallraí gluaisteán

(55) D’iarr páirtí leasmhar amháin, Xiamen, scragall alúmanaim ceallra gluaisteáin a eisiamh ar na forais seo a leanas: — Go teicniúil, is táirge an-difriúil é scragall alúmanaim ceallra a bhfuil úsáid dhifriúil aige, mar go n-úsáideann sé cóimhiotail 1050/1060/1100/3003 agus is cóimhiotail 8079/8011 iad na príomh-chóimhiotail chun ACF a tháirgeadh le haghaidh phacáistithe. — tá an trealamh agus na próisis táirgthe, lena ndéantar dhá dhromchla gheala i gcontrárthacht le dromchla liath/geal ACF eile. Mar thoradh air sin, bíonn na costais táirgeachta agus na praghsanna díolachán difriúil freisin; — ní dhéanann táirgeoirí de chuid an Aontais é a mhonarú; agus — ní dhéantar é a onnmhairiú chuig an Aontas i láthair na huaire.

(56) Mar fhreagairt, thug an Coimisiún dá aire ar dtús go bhfuil an tréith chéanna sna cóimhiotail go léir a d'ainmnigh an páirtí leasmhar sa mhéid go bhfuil níos mó ná 98 % d'alúmanam iontu go léir agus níl an gearán teoranta do chóimhiotal ar leith. Ní hé go bhfuil úsáid cóimhiotal éagsúil le haghaidh éagsúlachtaí táirgí difriúla neamhghnách agus ní féidir iad a úsáid mar chritéir eisiaimh.

(57) Ar an dara dul síos, bíonn dath liath/geal ar an dromchla mar thoradh ar dhá shraith ACF a rolladh le chéile sa mhuileann rollta deireanach, áit a dtagann dath liath ar thaobhanna ACF atá os comhair a chéile le linn an rollta. Bhí an modh táirgthe seo cumhdaithe ag an ngearán, inar luadh go sainráite gur féidir leis an dá dhromchla ACF a bheith geal más rud é go sonraíonn an custaiméir é (6). Dá bhrí sin, ní féidir leis an úsáid atá beartaithe mar ACF le haghaidh ceallraí gluaisteáin údar a thabhairt le haon eisiamh ó raon feidhme an táirge mar gurb ionann saintréithe fisiceacha an táirge. Tá feidhm ag an méid céanna maidir leis an gcostas níos airde mar gheall ar rolladh sraithe aonair.

(58) Ar an tríú dul síos, níl táirgeadh ceallraí gluaisteán san Aontas ach ag tosú. Bhailigh an Coimisiún fianaise, a léiríonn go bhfuil táirgeoirí de chuid an Aontais ag ullmhú chun freastal ar éileamh na deighleoige margaidh sin atá ag teacht chun cinn. Ina theannta sin, tá an argóint contrártha leis an maíomh a rinne Walki a bhain le ACF<6 a eisiamh, go bhféadfadh tionscal an Aontais a aird a dhíriú a oiread sin ar scragall alúmanaim gluaisteán go bhféadfadh sé nach mbeadh suim ag an tionscal acmhainneacht táirgeachta leordhóthanach a thabhairt do ACF<6.

(59) Ar an gceathrú dul síos, ós rud é nach bhfuil aon onnmhairiúchán mór ó Dhaon-Phoblacht na Síne i láthair na huaire, léiríonn sin go bhfuil táirgeadh ceallraí gluaisteán leictreach san Aontas tar éis tosú, agus mar sin ní féidir an argóint sin a dhéanamh le haghaidh eisiaimh.

(60) Léiríodh san anailís gur ACF é go teicniúil é ACF do cheallraí gluaisteán leictreach atá á chur san áireamh i raon feidhme sainithe an imscrúdaithe.

(61) I bhfianaise na mbreithnithe thuas, dhiúltaigh an Coimisiún go sealadach don iarraidh ar ACF do cheallraí leictreacha gluaisteán a eisiamh ó raon feidhme táirgí an táirge atá faoi imscrúdú.

3. DUMPÁIL

3.1. Nós imeachta um an ngnáthluach a chinneadh faoi Airteagal 2(6a) den bhun-Rialachán

(62) De réir na fianaise a bhí ar fail tráth thionscnamh an imscrúdaithe, is cosúil go raibh saobhadh suntasach i nDaon-Phoblacht na Síne de réir bhrí Airteagal 2(6a), pointe (b) den bhun-Rialachán. Dá bhrí sin, mheas an Coimisiún gurbh iomchuí an t-imscrúdú a thionscnamh ag féachaint d’Airteagal 2(6a) den bhun-Rialachán.

(63) D’fhonn na sonraí is gá a bhailiú ionas go bhféadfaí Airteagal 2(6a) den bhun-Rialachán a chur i bhfeidhm, d’iarr an Coimisiún ar na táirgeoirí onnmhairiúcháin uile sa tír lena mbaineann faisnéis a chur ar fáil maidir leis na hionchuir a úsáidtear chun ACF a tháirgeadh. Chuir ceithre tháirgeoir onnmhairiúcháin an fhaisnéis ábhartha isteach.

(64) Ina theannta sin, d’iarr an Coimisiún ar gach páirtí leasmhar a dtuairimí a chur in iúl, faisnéis a chur isteach agus fianaise thacaíochta a chur ar fáil maidir le cur i bhfeidhm Airteagal 2(6a) den bhun-Rialachán laistigh de 37 lá ó dháta fhoilsiú an Fhógra Tionscnaimh in Iris Oifigiúil an Aontais Eorpaigh.

(65) I bpointe 5.3.2 den Fhógra Tionscnaimh, chuir an Coimisiún páirtithe leasmhara ar an eolas go bhféadfaí an Tuirc agus an Bhrasaíl, bunaithe ar an bhfaisnéis a bhí ar fáil ag an gcéim sin, a bheith ina dtíortha ionadaíocha iomchuí de bhun Airteagal 2(6a)(a) den bhun-Rialachán. Luaigh an Coimisiún freisin go scrúdódh sé tíortha ionadaíocha eile a d’fhéadfadh a bheith iomchuí i gcomhréir leis na critéir a leagtar amach in 2(6a)(a), an chéad fhleasc, den bhun-Rialachán.

(66) An 25 Samhain 2020, d’eisigh an Coimisiún an Chéad nóta maidir leis na foinsí chun an gnáthluach a chinneadh (“An Chéad Nóta”) lenar chuir sé in iúl do pháirtithe leasmhara maidir leis na foinsí ábhartha a raibh sé beartaithe aige a úsáid chun an gnáthluach a chinneadh. Sa nóta sin, chuir an Coimisiún liosta ar fáil de na tosca táirgeachta uile amhail amhábhair, saothar agus fuinneamh a úsáideadh chun AFC a tháirgeadh. Ina theannta sin, d’aithin an Coimisiún an Bhrasaíl, an Rúis agus an Tuirc mar thíortha a d’fhéadfadh a bheith ionadaíoch. Thug an Coimisiún deis do na páirtithe leasmhara uile a mbarúlacha a chur in iúl. Fuair an Coimisiún barúlacha ó gach táirgeoir onnmhairiúcháin sampláilte.

(67) An 17 Márta 2021, agus tar éis dó anailís a dhéanamh ar na barúlacha a fuarthas, d’eisigh an Coimisiún an Dara nóta maidir leis na foinsí chun an gnáthluach a chinneadh “an Dara Nóta”) dá dtagraítear an Chéad Nóta agus an Dara Nóta le chéile mar na “Nótaí”). Sa Dara Nóta, nuashonraigh an Coimisiún an liosta tosca táirgeachta agus chuir sé na páirtithe leasmhara ar an eolas go raibh sé ar intinn aige an Tuirc a úsáid mar thír ionadaíoch faoi Airteagal 2(6a)(a), an chéad fhleasc den bhun-Rialachán. Chuir sé páirtithe leasmhara ar an eolas freisin go leagfadh sé síos costais díolacháin, costais ghinearálta agus costais riaracháin (costais SGA) agus na brabúis bunaithe ar ráitis airgeadais ó tháirgeoirí easbhrúnna alúmanaim sa Tuirc atá ar fáil go poiblí. D’iarr an Coimisiún ar pháirtithe leasmhara a mbarúlacha a thabhairt ina leith sin. Fuarthas barúlacha ó gach táirgeoir onnmhairiúcháin sampláilte.

(68) Tar éis dó anailís a dhéanamh ar na barúlacha agus ar an bhfaisnéis a fuarthas faoin Dara Nóta, tháinig an Coimisiún ar chonclúid shealadach gur rogha iomchuí í an Tuirc mar thír ionadaíoch óna bhféadfaí praghsanna agus costais neamhshaofa a fháil chun an gnáthluach a chinneadh. Tuairiscítear na bunchúiseanna ar bhonn níos mionsonraithe atá leis an rogha sin i Roinn 3.4, thíos.

3.2. Airteagal 18 den bhun-Rialachán a chur i bhfeidhm

(69) Ar thionscnamh an imscrúdaithe ar bhonn Airteagal 2(6a)(a) den bhun-Rialachán, chuir an Coimisiún dhá cheistneoir amach maidir le saobhadh a bheith ann do Rialtas na Síne. Níor sholáthair Rialtas na Síne aon bharúil. Chuir an Coimisiún Rialtas na Síne ar an eolas le Note Verbale an 8 Nollaig 2020 go raibh sé beartaithe aige leas a bhaint as foráil Airteagal 18 den bhun-Rialachán maidir le saobhadh suntasach a d’fhéadfadh a bheith ann ar mhargadh intíre na Síne le haghaidh scragall tiontaire alúmanaim de réir bhrí Airteagal 2(6a) den bhun-Rialachán, agus saobhadh amhábhair a d’fhéadfadh a bheith ann de réir bhrí Airteagal 7(2a) den bhun-Rialachán. D’iarr an Coimisiún ar Rialtas na Síne a bharúil a thíolacadh maidir le cur i bhfeidhm Airteagal 18. Ní bhfuarthas aon bharúil.

3.3. Gnáthluach

(70) De réir Airteagal 2(1) den bhun-Rialachán, “beidh an gnáthluach bunaithe ar an bpraghas a íocadh nó atá le híoc de ghnáth, i ngnáthchúrsa trádála, ag custaiméirí neamhspleácha sa tír is onnmhaireoir”.

(71) Mar sin féin, de réir Airteagal 2(6a)(a) den bhun-Rialachán, “i gcás ina gcinntear […] nach bhfuil sé iomchuí praghsanna intíre agus costais a úsáid sa tír is onnmhaireoir i ngeall go bhfuil saobhadh suntasach sa tír sin de réir bhrí phointe (b), déanfar an gnáthluach a ríomh go heisiach ar bhonn na gcostas táirgeachta agus díolachán ina léirítear praghsanna nó tagarmharcanna neamhshaofa”, agus “áireofar leis méid neamhshaofa agus réasúnta de chostais riaracháin, díolacháin agus costais ghinearálta agus i gcomhair brabús” (dá ndéantar tagairt feasta mar “costais SGA”).

(72) Mar a mhínítear a thuilleadh thíos, tháinig an Coimisiún ar an gconclúid san imscrúdú seo gur ar bhonn na fianaise atá ar fáil agus mar gheall ar an easpa comhair a fuarthas ó Rialtas na Síne, b’iomchuí Airteagal 2(6a) den bhun-Rialachán a chur i bhfeidhm.

3.3.1. Saobhadh suntasach a bheith ann

3.3.1.1. Réamhrá

(73) In Airteagal 2(6a)(b) den bhun-Rialachán sainmhínítear gurb é atá i “saobhadh suntasach an saobhadh sin a tharlaíonn nuair nach torthaí ar fhórsaí an mhargaidh shaoir iad na praghsanna ná na costais a tuairiscíodh, lena n-áirítear costais amhábhar agus fuinnimh, toisc go bhfuil tionchar ag idirghabháil shubstainteach rialtais orthu”. Agus measúnú á dhéanamh an ann do shaobhadh suntasach, tabharfar aird, inter alia, ar an tionchar a d’fhéadfadh a bheith ag ceann amháin nó níos mó de na nithe seo a leanas: — an margadh atá i gceist a bheith á chothú go suntasach ag fiontair a oibríonn faoi úinéireacht, faoi smacht, nó faoi mhaoirseacht beartais, nó faoi stiúir údaráis na tíre is onnmhaireoir; — baint a bheith ag an stát le gnólachtaí, rud a cheadaíonn don stát cur isteach ar phraghsanna nó ar costais; — beartais phoiblí nó bearta a bheith i bhfeidhm a fhabhraíonn soláthróirí intíre nó a bhfuil tionchar de shórt eile acu ar fhórsaí an mhargaidh shaoir; — maidir leis na dlíthe féimheachta, corparáideacha, nó maoine, easnamh a bheith ann ina leith, nó iad a chur i bhfeidhm go hidirdhealaitheach nó iad a fhorfheidhmiú go neamhleor; — saobhadh a bheith á dhéanamh ar chostais phá; — rochtain ar mhaoiniú a dheonaíonn institiúidí a chuireann cuspóirí beartais phoiblí chun feidhme nó ar dhóigh eile nach ngníomhaíonn go neamhspleách ar an stát.

(74) Os rud é nach carnach an liosta in Airteagal (2(6a)(b), ní gá aird a thabhairt ar na heilimintí uile chun a chinneadh gurb ann do shaobhadh suntasach. Thairis sin, is féidir féachaint ar na himthosca fíorasacha céanna chun a léiriú gurb ann do cheann amháin nó níos mó d’eilimintí an liosta. Mar sin féin, aon chonclúid maidir le saobhadh suntasach de réir bhrí Airteagal 2(6a)(a), ní mór í a dhéanamh ar bhonn na fianaise uile atá ar fáil. Agus measúnú foriomlán á dhéanamh an ann do shaobhadh suntasach, féadfar aird a thabhairt ar an gcomhthéacs ginearálta agus an staid sa tír is onnmhaireoir, go háirithe i gcás ina dtugtar cumhachtaí suntasacha don rialtas, trí eilimintí bunúsacha shocrúcháin eacnamaíocha agus riaracháin na tíre is onnmhaireoir, tionchar a imirt ar an ngeilleagar sa tslí nach torthaí ar fhórsaí an mhargaidh shaoir iad na praghsanna ná na costais sa tír sin.

(75) De réir fhoráil Airteagal 2(6a)(c) den bhun-Rialachán, “i gcás ina bhfuil údar maith ag an gCoimisiún le creidiúint go bhféadfadh saobhadh suntasach dá dtagraítear i bpointe (b) a bheith ann i dtír ar leith nó in earnáil ar leith sa tír sin, agus i gcás inarb iomchuí chun an Rialachán seo a chur i bhfeidhm ar bhealach éifeachtach, déanfaidh an Coimisiún tuarascáil lena dtuairisceofar imthosca an mhargaidh dá dtagraítear i bpointe (b) sa tír sin nó san earnáil sin a ullmhú, a phoibliú agus a thabhairt cothrom le dáta”.

(76) De bhun na forála sin, d’eisigh an Coimisiún tuarascáil de réir tíre maidir le Daon-Phoblacht na Síne (“an Tuarascáil” feasta) (7), ina dtaispeántar gurb ann d’idirghabháil shubstaintiúl rialtais ar go leor leibhéal den gheilleagar, lena n-áirítear saobhadh sonrach i gcuid mhaith príomhthosca táirgeachta (amhail talamh, fuinneamh, caipiteal, amhábhar agus saothar) chomh maith le hearnálacha sonracha (amhail cruach agus ceimiceáin). Cuireadh an Tuarascáil sa chomhad imscrúdaithe tráth an tionscnaimh. Bhí roinnt fianaise ábhartha sa ghearán freisin a chomhlánaíonn an Tuarascáil. Iarradh ar pháirtithe leasmhara a mbarúlacha a thabhairt ar an bhfianaise sa chomhad imscrúdaithe tráth an tionscnaimh, sin nó an fhianaise sin a bhréagnú nó í a fhorlíonadh.

(77) Bhí faisnéis sa ghearán maidir le staidéir bhreise agus tuarascálacha lena ndearnadh anailís ar staid an tionscail alúmanaim i nDaon-Phoblacht na Síne. Ar an gcéad dul síos, liostaigh an gearánach an páipéar ón Eagraíocht um Chomhar agus Forbairt Eacnamaíochta (ECFE) dar teideal “Measuring distortions in international markets – The aluminium value cháin” (“OECD Study”) (8) [“Saobhadh a thomhas sna margaí idirnáisiúnta – An slabhra luacha alúmanaim” (“Staidéar ECFE”)], ina ndéantar mionanailís ar shaincheist na bhfóirdheontas airgeadais a deonaíodh do chuideachtaí i dtionscal an alúmanaim. Mar a thug na gearánaigh faoi deara, bunaithe ar an Staidéar ó ECFE, gá le bearta cosanta trí shíneadh a chur le tacaíocht airgeadais agus cánach, lena n-áirítear tarrthálacha cuideachtaí nó cabhair a thabhairt le hiasachtaí neamhthuillmheacha, a shonraítear i bPlean Forbartha Thionscal Miotal Neamhfheiriúil 2016-20 na Síne agus i bpleananna eile. Ar an dara dul síos, thagair na gearánaithe do thuarascáil a ullmhaíodh do WVMetalle, cumann tionscail miotal neamhfheiriúil na Gearmáine, dar dáta 24 Aibreán 2017 (9) (“Tuarascáil WV Miotal”), a thacaíonn leis an toradh sa Tuarascáil chomh maith le Staidéar ECFE. Ar deireadh, thug an gearánach le fios in athbhreithniú éaga a rinneadh le déanaí maidir le dleachtanna frithdhumpála ar allmhairí scragall alúmanaim áirithe i rollaí de thionscnamh na Síne (10), dhearbhaigh an Coimisiún go bhfuil saobhadh suntasach i bpraghas an alúmanaim ann agus nach raibh an toradh sin teoranta don táirge lena mbaineann san imscrúdú áirithe sin, ach a bhain le ACF freisin, ina n-úsáidtear an t-ábhar ionchuir céanna agus a bhfuil próisis mhonaraíochta chomhionanna aige. Ar deireadh, rinne na gearánaigh tagairt d’imscrúdú frith-fhóirdheontais a rinne Roinn Tráchtála na Stát Aontaithe (“DOC”) ar scragall alúmanaim na Síne, a tugadh i gcrích in 2018 (11), lena ndearnadh amach gur thug rialtas na Síne tacaíocht do thionscal scragaill alúmanaim na Síne agus fóirdheonú alúmanaim phríomhúil.

(78) Mar a tugadh le fios in aithris (69), níor chuir Rialtas na Síne a bharúil in iúl ná níor sholáthair sé fianaise lenar tacaíodh nó lenar bréagnaíodh an fhianaise atá sa cháschomhad, lena n-áirítear an Tuarascáil agus an fhianaise bhreise a sholáthair an t-iarratasóir maidir le saobhadh suntasach a bheith ann agus/nó maidir le chomh hiomchuí atá cur i bhfeidhm Airteagal 2(6a) den bhun-Rialachán sa chás faoi chaibidil. Pléitear barúlacha a fuarthas ina leith sin ó roinnt páirtithe leasmhara i Roinn 3.3.1.11 thíos.

(79) Scrúdaigh an Coimisiún cé acu a bhí nó nach raibh sé iomchuí praghsanna agus costais intíre a úsáid i nDaon-Phoblacht na Síne, i ngeall gurb ann do shaobhadh suntasach de réir bhrí phointe (b) d’Airteagal 2(6a) den bhun-Rialachán. Rinne an Coimisiún amhlaidh ar bhonn na fianaise atá ar fáil sa chomhad, lena n-áirítear an fhianaise atá sa Tuarascáil ar fianaise í atá ag brath ar fhoinsí atá ar fáil go poiblí. Cumhdaíodh san anailís sin an scrúdú a rinneadh ar na hidirghabhálacha substaintiúla rialtais i ngeilleagar Dhaon-Phoblacht na Síne go ginearálta, ach cumhdaíodh freisin an staid shonrach margaidh san earnáil ábhartha lena n-áirítear an táirge faoi athbhreithniú. Rinne an Coimisiún na heilimintí fianaise sin a fhorlíonadh a thuilleadh lena thaighde féin ar na critéir éagsúla atá ábhartha chun a dhearbhú go bhfuil saobhadh suntasach i nDaon-Phoblacht na Síne.

3.3.1.2. Saobhadh suntasach a imríonn tionchar ar phraghsanna agus costais sa tSín

(80) Is é “geilleagar margaidh sóisialach” an coincheap ar a bhfuil córas eacnamaíoch na Síne bunaithe. Cumhdaítear an coincheap sin i mBunreacht na Síne agus cinneann sé rialachas eacnamaíoch Dhaon-Phoblacht na Síne. “socialist public ownership of the means of production, namely, ownership by the whole people and collective ownership by the working people” [Úinéireacht phoiblí shóisialach na modhanna táirgeachta, is é sin, úinéireacht an phobail uile agus úinéireacht chomhchoiteann an lucht saothair] is ea an croíphrionsabal. Tá an geilleagar faoi úinéireacht Stáit ina “leading force of the national economy” [ceann feadhnachta ar an ngeilleagar náisiúnta] agus tá sainordú ag an Stát “to ensure its consolidation and growth” [comhdhlúthú agus fás a áirithiú] (12). Dá réir sin, ní hamháin go bhfuil geilleagar na Síne leagtha amach ar an iomlán sa chaoi gur féidir leis an Rialtas idirghabhálacha substaintiúla a dhéanamh sa gheilleagar ach tá idirghabhálacha den chineál sin sainordaithe go sainráite. Tá coincheap fhorlámhas na húinéireachta poiblí thar an úinéireacht phríobháideach lárnach ar fud an chórais dlí ina iomláine agus leagtar béim air mar phrionsabal ginearálta i ngach mír lárnach reachtaíochta. Is sampla cruthanta é dlí maoine na Síne: tagraíonn sé do phríomhchéim an tsóisialachais agus cuireann sé ar iontaoibh an Stáit seasamh leis an gcóras eacnamaíoch bunúsach faoina bhfuil ról ceannasach ag an úinéireacht phoiblí. Glactar le foirmeacha eile úinéireachta, agus tugtar cead de réir dlí iad a fhorbairt taobh le taobh leis an úinéireacht Stáit (13).

(81) Thairis sin, faoi dhlí na Síne, is í ceannaireacht Pháirtí Cumannach na Síne (“PCS”) a fhorbraíonn an geilleagar margaidh sóisialach. Tá struchtúir Stát na Síne agus PCS fite fuaite le chéile ar gach leibhéal (dlíthiúil, institiúideach, pearsanta), rud a chruthaíonn forstruchtúr ar dá réir nach féidir idirdhealú a dhéanamh idir ról PCS agus ról an Stáit. Mar gheall ar leasú ar Bhunreacht na Síne i mí an Mhárta 2018, cuireadh níos mó béime ar ról PCS trí athdhearbhú a dhéanamh ar a ról i dtéacs Airteagal 1 den Bhunreacht. I ndiaidh na chéad abairte den fhoráil a bhí ann cheana: “[t]he socialist system is the basic system of the People’s Republic of China” [is é an córas sóisialach córas bunúsach Dhaon-Phoblacht na Síne], cuireadh an dara habairt nua isteach mar a leanas: “[t]he defining feature of socialism with Chinese characteristics is the leadership of the Communist Party of China.” [is í ceannaireacht Pháirtí Cumannach na Síne an ghné is mó a shainíonn an sóisialachas a bhfuil saintréithe Síneacha aige.] (14) (is í ceannaireacht Pháirtí Cumannach na Síne an ghné is mó a shainíonn an sóisialachas a bhfuil saintréithe Síneacha aige.) Léiríonn sé an smacht an Pháirtí Chumannaigh gan cheist ar chóras eacnamaíoch Dhaon-Phoblacht na Síne, smacht atá ag fás de shíor. Gné dhílis de chóras na Síne is ea an cheannaireacht agus an smacht sin agus gabhann siad thar an ngnáth-chás i dtíortha eile ina mbíonn smacht maicreacnamaíoch ginearálta ag na rialtais laistigh de na teorainneacha ar dá réir a bhíonn fórsaí an mhargaidh shaoir ag feidhmiú.

(82) Téann Stát na Síne i mbun beartas eacnamaíoch idirghabhálach chun spriocanna a shaothrú, spriocanna atá i gcomhréir leis an gclár polaitiúil a shocraíonn PCS seachas spriocanna a léiríonn dálaí eacnamaíocha reatha i margadh saor (15). Is iomaí uirlis eacnamaíoch idirghabhálach a mbaineann údaráis na Síne úsáid aisti, lena n-áirítear córas an phleanála tionscail, an córas airgeadais agus leibhéal na timpeallachta rialála chomh maith.

(83) Sa chéad dul síos, ar leibhéal an smachta riaracháin ghinearálta, tá treo gheilleagar na Síne á rialú ag córas casta um pleanáil tionscail a bhfuil tionchar aige ar gach gníomhaíocht eacnamaíoch sa tír. Leis na pleananna sin ina n-iomláine, cumhdaítear maitrís chuimsitheach chasta earnálacha agus beartas trasearnála, agus tá baint acu le gach leibhéal rialtais. Tá pleananna mionsonraithe á gcur i bhfeidhm ar leibhéal na gcúigí agus leagtar amach spriocanna níos leithne sna pleananna náisiúnta. Sonraítear sna pleananna freisin na modhanna chun tacú leis na tionscail/earnálacha ábhartha chomh maith leis na tráthchláir faoinar gá na cuspóirí a ghnóthú. Bíonn spriocanna aschuir sainráite fós le fáil i bpleananna áirithe agus ba ghné choitianta é sin i dtimthriallacha pleanála roimhe sin. Faoi na pleananna, luaitear earnálacha agus/nó tionscadail tionsclaíocha ar leith mar thosaíochtaí (dearfacha nó diúltacha) i gcomhréir le tosaíochtaí an rialtais agus sanntar spriocanna forbartha ar leith dóibh (uasghrádú tionsclaíoch, leathnú idirnáisiúnta etc.). Is gá do na hoibreoirí eacnamaíocha, idir oibreoirí príobháideacha agus oibreoirí faoi úinéireacht Stáit, a gcuid gníomhaíochtaí gnó a choigeartú don mhéid a cheanglaítear leis an gcóras pleanála. Ní hé amháin mar gheall ar ghné cheangailteach na bpleananna ach toisc go gcloíonn údaráis ábhartha na Síne ar gach leibhéal rialtais le córas na bpleananna agus go n-úsáideann siad a gcumhachtaí dílsithe dá réir, rud a thugann ar na hoibreoirí eacnamaíocha cloí na tosaíochtaí a leagtar amach sna pleananna (féach freisin roinn 3.3.1.5 thíos) (16).

(84) Ar an dara dul síos, ar an leibhéal a ndéantar acmhainní airgeadais a leithdháileadh, tá an lámh in uachtar ag na bainc thráchtála faoi úinéireacht an Stáit ar chóras airgeadais Dhaon-Phoblacht na Síne. Nuair atá a mbeartas iasachtaithe á shocrú agus á chur chun feidhme ag na bainc sin, is gá dóibh a bheith i gcomhréir le cuspóirí bheartas tionscail an rialtais seachas tús áite a thabhairt do na buanna eacnamaíocha atá ag tionscadal ar leith (féach freisin roinn 3.3.1.8 thíos) (17). Tá feidhm ag an méid céanna maidir le codanna eile de chóras airgeadais na Síne amhail na stocmhargaí, na margaí bannaí, margaí an chothromais phríobháidigh etc. Ina theannta sin, na codanna eile sin den earnáil airgeadais lasmuigh den earnáil baincéireachta, tá siad socraithe go hinstitiúideach agus go hoibríochtúil ar bhealach nach bhfuil dírithe ar an bhfeidhm is éifeachtúla is féidir a bhaint as na margaí airgeadais ach ar bhealach a áirithíonn rialú an Stáit agus Pháirtí Cumannach na Síne agus a thugann cead dóibh idirghabháil a dhéanamh (18).

(85) Sa tríú dul síos, ar leibhéal na timpeallachta rialála, is iomaí bealach is féidir leis an Stát idirghabháil a dhéanamh sa gheilleagar. Mar shampla, is minic a úsáidtear na rialacha maidir le soláthar poiblí chun spriocanna beartais a shaothrú seachas éifeachtúlacht eacnamaíoch a shaothrú, rud a bhaineann an bonn de na prionsabail mhargadhbhunaithe sa réimse seo. Foráiltear go sonrach sa reachtaíocht is infheidhme go ndéanfar an soláthar poiblí d’fhonn baint amach na spriocanna arna gceapadh trí bheartais an Stáit a éascú. Mar sin féin, níl cineál na spriocanna sin sainithe go fóill, rud a fhágann dá bhrí sin corrlach breithmheasa ag na comhlachtaí cinnteoireachta (19). Ar an gcaoi chéanna, i réimse na hinfheistíochta, coinníonn Rialtas na Síne smacht suntasach agus imríonn sé tionchar ar cheann scríbe agus ar mhéid na hinfheistíochta Stáit agus na hinfheistíochta príobháidí araon. Scagadh infheistíochta mar aon le dreasachtaí, srianta agus toirmisc éagsúla a bhaineann leis an infheistíocht, tá siad ina n-uirlisí tábhachtacha ag na húdaráis chun tacú le cuspóirí an bheartais tionscail amhail smacht an Stáit a choinneáil ar phríomhearnálacha nó borradh a chur faoin tionsclaíocht intíre (20).

(86) San iomlán, tá samhail eacnamaíoch na Síne bunaithe ar aicsímí bunúsacha áirithe, lena bhforáiltear don iliomad idirghabhálacha rialtais agus lena spreagtar iad chomh maith. Tá idirghabhálacha substaintiúla rialtais den chineál sin ar neamhréir le fórsaí margaidh gan srian, arb é an toradh atá air saobhadh de leithdháileadh éifeachtach acmhainní de réir phrionsabail an mhargaidh (21).

3.3.1.3. “Significant distortions according to Article 2(6a)(b), first indent of the basic Regulation: [Saobhadh suntasach de réir Airteagal 2(6a)(b), an chéad fhleasc den bhun-Rialachán:] the market in question being served to a significant extent by enterprises which operate under the ownership, control or policy supervision or guidance of the authorities of the exporting country” [an margadh i gceist ag freastal go suntasach ar fiontair atá ag oibriú faoi úinéireacht údaráis na tíre is onnmhaireoir, faoina smacht nó a bhfaireachán beartais nó faoina dtreoraíocht]

(87) I nDaon-Phoblacht na Síne, léiríonn fiontair a oibríonn faoi úinéireacht, faoi smacht agus/nó faoi mhaoirseacht beartais nó faoi threoraíocht an Stáit cuid ríthábhachtach den gheilleagar.

(88) Áirithíonn na struchtúir atá ag Rialtas na Síne agus ag PCS go leanfar den tionchar atá acu ar fhiontair, go háirithe fiontair atá faoi úinéireacht Stáit. Ní hamháin go bhfuil ról gníomhach ag an Stát (agus ag PCS i mórán gnéithe) i bhfoirmliú agus maoirsiú chur chun feidhme na mbeartas eacnamaíoch ginearálta ag fiontair ar leith atá faoi úinéireacht Stáit, ach ina theannta sin, éilíonn sé a chearta chun bheith rannpháirteach i gcinnteoireacht oibríochtúil i bhfiontair faoi úinéireacht Stáit. De ghnáth, déantar é sin trí chaidrí a aistriú idir údaráis rialtais agus fiontair faoi úinéireacht Stáit, trí bhaint a bheith ag baill den pháirtí le comhlachtaí feidhmiúcháin na bhfiontar faoi úinéireacht Stáit agus trí bhaint a bheith ag cealla den pháirtí le cuideachtaí (féach freisin roinn 3.3.1.4.) mar aon le múnlú a dhéanamh ar struchtúr corparáideach earnáil na bhfiontar faoi úinéireacht Stáit (22). Mar gheall air sin, tá stádas ar leith ag fiontair faoi úinéireacht Stáit laistigh de gheilleagar na Síne, rud a thugann roinnt tairbhí eacnamaíocha dóibh, go háirithe cosaint ar iomaíochas agus rochtain fhabhrach ar ionchuir ábhartha, le n-áirítear maoiniú (23). Na gnéithe a thugann le fios gurb ann do smacht rialtais ar fhiontair in earnáil an alúmanaim, déantar tuilleadh tuairisce orthu i Roinn 3.3.1.5 thíos.

(89) Tagraíonn Staidéar OECD, a chuir an gearánach isteach mar fhianaise, do SOEnna in earnáil an alúmanaim ina leagtar béim go sonrach ina gcomhduithe rialála ar an gcaoi a mbíonn tionchar ag úinéireacht Stáit ar bheartais thionsclaíocha ábhartha agus ar an gcaoi a n-aistríonn úinéireacht Stáit ina tacaíocht rialtais. Go sonrach, luann SOE amháin ina réamheolaire bannaí in 2016 go bhfuil sé ar cheann de na 52 bhfiontar cnámh droma faoi úinéireacht stáit, go bhfuil ról lárnach aige i gceapadh agus i gcur chun feidhme beartas in earnáil na cumhachta agus go bhfaigheann sé tacaíocht chuimsitheach agus leanúnach ó Rialtas na Síne. Déanann SOE eile ina réamheolaire bannaí 2017 an tagairt gur féidir leis an rialtas cúigeach atá i gceist tionchar suntasach a imirt ar an ngrúpa (24).

(90) Is é Daon-Phoblacht na Síne an táirgeoir alúmanaim is mó ar domhan, agus tá roinnt mhaith SOEnna móra i measc na dtáirgeoirí leithleacha is fearr ar fud an domhain. Cuirtear in iúl sa Tuarascáil WV Metalle go bhfuil sciar ceannasach den mhargadh intíre ag SOEnna (25), rud a dhearbhaítear le meastacháin eile go bhfuil níos mó ná 50 den aschur alúmanaim príomhúil iomlán ag SOEnna i nDaon-Phoblacht na Síne (26). Cé gurb iad na cuideachtaí atá faoi úinéireacht phríobháideach ba chúis go páirteach le méadú na hacmhainneachta le blianta beaga anuas, chuimseodh méadú acmhainneachta den sórt sin cineálacha éagsúla de rannpháirtíocht rialtas áitiúl, amhail ligean do bhorradh acmhainneachta neamhdhleathaí (27). Thairis sin, tá méadú tagtha freisin ar an acmhainneacht táirgthe alúmanaim i measc na bpríomh-SOEnna, ach ní a oiread céanna (28).

(91) Seachas SOEnna a rialú, tá tionchar ag Rialtas na Síne freisin ar na cuideachtaí faoi úinéireacht phríobháideach i nDaon-Phoblacht na Síne. Le linn an imscrúdaithe, dearbhaíodh go bhfuair na táirgeoirí ACF fóirdheontais ón rialtas. Mar shampla, liostaíonn na cuideachtaí sampláilte go léir, roinnt fóirdheontas ón rialtas i dtuarascálacha bliantúla na cuideachta. Léiríonn deonú na bhfóirdheontas sin go léir go bhfuil idirghabháil shubstaintiúil rialtais sa mhargadh.

(92) Leis an leibhéal ard idirghabhála rialtais sa tionscal alúmanaim agus le líon ard fiontar faoi úinéireacht stáit san earnáil sin, cuirtear cosc orthu oibriú faoi dhálaí margaidh, fiú táirgeoirí alúmanaim sa deighleog ACF a bhfuil an táirgeacht acu faoi úinéireacht phríobháideach. Go deimhin, fiontair faoi úinéireacht phoiblí agus fiontair faoi úinéireacht phríobháideach araon, tá siad faoi réir maoirseachta beartais agus treorach mar a shonraítear i roinn 3.3.1.5 thíos.

3.3.1.4. Saobhadh suntasach de réir Airteagal 2(6a)(b), an dara fleasc den bhun-Rialachán:: Baint a bheith ag an stát le gnólachtaí, rud a cheadaíonn don stát cur isteach ar phraghsanna nó ar chostais;

(93) Seachas smacht a chur i bhfeidhm ar an ngeilleagar trí bhíthin úinéireachta ar fhiontair faoi úinéireacht an Stáit agus uirlisí eile, tá sé ar chumas Rialtas na Síne cur isteach ar phraghsanna agus ar chostais trí bhaint a bheith ag an Stát le gnólachtaí. Cé gur féidir a mheas gur léiriú ar na cearta úinéireachta comhfhreagracha é an ceart atá ag na húdaráis ábhartha Stáit príomhphearsanra bainistíochta i bhfiontair faoi úinéireacht stáit a cheapadh agus a bhaint mar a fhoráiltear i reachtaíocht na Síne, (29) tá tábhacht le cealla PCS i bhfiontair, idir fhiontair faoi úinéireacht stáit agus fhiontair faoi úinéireacht phríobháideach, mar is féidir leis an Stát cur isteach ar chinntí gnó tríd na cealla sin. De réir dhlí cuideachtaí na Síne, tá eagraíocht PCS le bunú i ngach cuideachta (ina bhfuil ar a laghad triúr ball de PCS mar a shonraítear i mBunreacht PCS (30)) agus cuirfidh an chuideachta na coinníollacha is gá i bhfeidhm le haghaidh gníomhaíochtaí eagraíocht an pháirtí. San am a chuaigh thart, is cosúil nár leanadh an ceanglas sin i gcónaí nó gur forfheidhmíodh go docht é. Ó bhí 2016 ann ar a laghad, áfach, tá neartú déanta ag PCS ar a chuid éileamh chun cinntí gnó a rialú i bhfiontair faoi úinéireacht stáit mar phrionsabal polaitiúil. Tuairiscítear freisin gur chuir PCS brú ar chuideachtaí príobháideacha tús áite a thabhairt don “tírghrá” agus gníomhú i gcomhréir le disciplín an pháirtí (31). In 2017, tuairiscíodh go raibh cealla den pháirtí in 70 % den 1,86 milliún cuideachta atá faoi úinéireacht phríobháideach, agus go raibh an brú ag méadú ar eagraíochtaí Pháirtí Cumannach na Síne an focal deiridh a bheith acu maidir leis na cinntí gnó laistigh dá gcuideachtaí féin (32). Cuirtear na rialacha sin i bhfeidhm go ginearálta ar fud gheilleagar na Síne, i ngach earnáil, lena n-áirítear táirgeoirí táirgí alúmanaim agus soláthróirí a gcuid ionchur.

(94) Ina theannta sin, an 15 Meán Fómhair 2020, scaoileadh doiciméad dar teideal General Office of CCP Central Committee on stepping up the United Front work in the private sector for the new era (Treoirlínte ó Oifig Ghinearálta Choiste Lárnach PCS maidir le dlús a chur le hobair an Fhronta Aontaithe san earnáil phríobháideach san earnáil phríobháideach don ré nua (33)), rud a chuir le ról na gcoistí páirtithe i bhfiontair phríobháideacha. De réir na dtreoirlínte, Roinn II.4: “We must raise the Party’s overall capacity to lead private-sector United Front work and effectively step up the work in this area”; [“Ní mór dúinn cumas foriomlán an Pháirtí a mhéadú chun bheith i gceannas ar obair Aontach na hearnála príobháidí agus dlús a chur go héifeachtach leis an obair sa réimse seo”]; Agus Roinn III.6. “We must further step up Party building in private enterprises and enable the Party cells to play their role effectively as a fortress and enable Party members to play their parts as vanguards and pioneers.” [“Ní mór dúinn dlús breise a chur le tógáil an Pháirtí i bhfiontair phríobháideacha agus cur ar chumas chealla na bPáirtithe a ról a imirt go héifeachtach mar dhaingean agus cur ar chumas do chomhaltaí an Pháirtí a gcuid rólanna a imirt mar urghardaí agus mar cheannródaí”.] Leis an doiciméad sin, leag an páirtí béim ar ról na bhfiontar príobháideach in “obair an Fhronta Aontaithe” féachaint le méadú ar ról PCS in eagraíochtaí agus in eintitis nach eagraíochtaí ná eintitis pháirtí iad (34).

(95) Léirítear sna samplaí seo a leanas an treocht thuas maidir le leibhéal méadaitheach idirghabhála ó Rialtas na Síne in earnáil an alúmanaim.

(96) De réir mar a fuair an Coimisiún amach in imscrúdú eile ar scragall alúmanaim áirithe i rollaí ar de thionscnamh na Síne iad (35), in 2017, leasaigh táirgeoir alúmanaim Síneach atá faoi úinéireacht stáit, China Aluminium International Engineering Corporation Limited (“Chalieco”), a Airteagail Chomhlachais a thug níos mó tábhachta do ról na gceall páirtí laistigh den chuideachta. Áirítear leis caibidil iomlán ar Choiste an Pháirtí, agus sonraítear in Airteagal 113 de: “In deciding major corporate issues, the Board shall consult the Party Committee of the Company in advance.” (36) [“agus cinneadh á dhéanamh maidir le saincheisteanna móra corparáideacha, rachaidh an Bord i gcomhairle le Coiste Páirtí na Cuideachta roimh ré”] Ina theannta sin, ina dTuarascáil Bhliantúil 2017 (37), luaigh the Aluminum Corporation of China (“Chalco”) go raibh líon stiúrthóirí, maoirseoirí, agus bainistíocht shinsearach – lena n-áirítear an Cathaoirleach agus an Stiúrthóir Feidhmeannais, agus Cathaoirleach an Choiste Faireacháin – ina mbaill de PCS.

(97) Maidir leis na fiontair atá gníomhach i mbun mhonarú táirgí ACF, míníonn Xiamen cleachtais neartaithe an pháirtí mar seo a leanas: “Xiashun actively promotes party building and labour union work, and remains committed to the system of joint meetings between Party, government and workers over the years, providing an important platform for employees to participate in decision-making, protect their rights and interests, and build a harmonious atmosphere.” (38) [Cuireann Xiashun obair neartaithe an pháirtí agus obair ceardchumann saothair chun cinn go gníomhach, agus tá sé tiomanta i gcónaí do chóras na gcruinnithe comhpháirteacha idir an Páirtí, an rialtas agus oibrithe thar na blianta, lena gcuirtear ardán tábhachtach ar fáil d’fhostaithe chun páirt a ghlacadh sa chinnteoireacht, chun a gcearta agus a leasanna a chosaint, agus chun timpeallacht oibre chomhchuí a thógáil.]

(98) Mar gheall ar an mbaint atá ag an Stát le gnólachtaí agus an idirghabháil a dhéanann sé sna margaí airgeadais (féach roinn 3.3.1.8 thíos freisin) mar aon le soláthar amhábhar agus ionchur, tá éifeacht bhreise saofa ar an margadh freisin (39). Dá réir sin, agus baint a bheith ag an Stát le gnólachtaí, lena n-áirítear fiontair atá faoi úinéireacht an Stáit, san earnáil cruach agus in earnálacha eile (amhail na hearnálacha airgeadais agus ionchuir), faigheann Rialtas na Síne deis cur isteach ar phraghsanna agus ar chostais.

3.3.1.5. Saobhadh suntasach de réir Airteagal 2(6a)(b), an tríú fleasc den bhun-Rialachán:: beartais phoiblí nó bearta a bheith i bhfeidhm a fhabhraíonn soláthróirí intíre nó a bhfuil tionchar de shórt eile acu ar fhórsaí an mhargaidh shaoir ;

(99) Is é a threoraíonn geilleagar na Síne ná córas pleanála ilchasta lena leagtar amach tosaíochtaí agus lena bhforordaítear na cuspóirí nach mór do na rialtais lárnacha agus áitiúla díriú orthu. Tá pleananna ábhartha ann ar gach leibhéal rialtais agus cumhdaítear leo beagnach gach earnáil eacnamaíoch. Tá na cuspóirí a leagtar síos leis na hionstraimí pleanála ceangailteach agus déanann na húdaráis ag gach leibhéal riaracháin faireachán ar chur chun feidhme na bpleananna sin a dhéanann an rialtas ar leibhéal comhfhreagrach níos ísle. Ar an iomlán, de bharr an chórais pleanála i nDaon-Phoblacht na Síne fágann sé go mbíonn acmhainní á ndíriú chuig earnálacha atá ainmnithe mar earnálacha straitéiseacha nó atá tábhachtach go polaitiúil ar shlí eile ag an rialtas, seachas iad a bheith á leithdháileadh i gcomhréir le fórsaí an mhargaidh (40).

(100) Mar shampla, tá ról lárnach ag an rialtas i bhforbairt earnáil alúmanaim na Síne. Dearbhaítear é sin sna pleananna, treoracha iomadúla agus doiciméid eile a bhaineann go díreach nó go hindíreach leis an earnáil, a eisítear ar an leibhéal náisiúnta, réigiúnach agus bardasach. Trí bhíthin na n-ionstraimí sin agus ionstraimí eile, stiúrann an rialtas agus rialaíonn sé beagnach gach gné d’fhorbairt agus d’fheidhmiú earnáil an alúmanaim. Tá tionchar tábhachtach díreach nó indíreach ag beartais den sórt sin ar na costais táirgthe a bhaineann le táirgí alúmanaim.

(101) I gcomhréir le torthaí an Choimisiúin i gcás scragall alúmanaim áirithe i rollaí ar de thionscnamh na Síne iad (41) agus i gcás easbhrúnna alúmanaim (42) agus i gcás táirgí alúmanaim cothromrollta (bearta sealadacha) (43), tá na fíricí seo a leanas infheidhme freisin maidir leis an táirge seo lena mbaineann, ar táirge iartheachtach alúmanaim é ar an gcaoi chéanna.

(102) Cé nach bhfuil forálacha sonracha sa 13ú Phlean Cúig Bliana maidir le Forbairt Eacnamaíoch agus Shóisialta (44), lena gcumhdaítear an tréimhse imscrúdaithe, maidir le halúmanam, tá sé beartaithe i gcoitinne sa tionscal miotal neamhfheiriúil go mbeidh straitéis ann chun comhar a chur chun cinn maidir le hacmhainneacht táirgeachta idirnáisiúnta agus maidir le monarú trealaimh. D’fhonn na spriocanna sin a bhaint amach, dearbhaítear sa phlean go bhfeabhsóidh sé na córais tacaíochta a bhaineann le hardáin chánachais, airgeadais, árachais, infheistíochta agus maoiniúcháin, chomh maith le hardáin mheasúnaithe riosca (45).

(103) Sa phlean earnála comhfhreagrach, the Non-Ferrous Metal Industry Development Plan (2016-2020) (“an Plean”), leagtar amach beartais agus spriocanna sonracha a bhfuil sé mar aidhm ag an rialtas iad a bhaint amach le haghaidh roinnt tionscal miotal neamhfheiriúil (46), lena n-áirítear alúmanam.

(104) Is é is aidhm don Phlean uasghrádú a dhéanamh ar an réimse cineálacha táirgí a tháirgeann tionscal alúmanaim na Síne, inter alia, trí thacú leis an nuálaíocht. Iarrann sé go ndéanfaí an córas úinéireachta measctha a fhorbairt go pras agus go gcuirfí borradh faoi bheocht SOEnna. Ina theannta sin, déantar foráil ann maidir leis an deis miotail neamhfheiriúla a bheith ag stoc-charnadh, slándáil acmhainní a fheabhsú, lena n-áirítear alúmanam agus spriocanna cainníochtúla sonracha a leagan síos chun tomhaltas cumhachta a laghdú, cóimheas alúmanaim athchúrsáilte i dtáirgeadh a mhéadú agus úsáid na hacmhainneachta a mhéadú (47).

(105) Déantar foráil sa Phlean freisin maidir le coigeartuithe struchtúracha lena ndéantar rialú níos déine ar shaoráidí bruithnithe nua agus deireadh a chur le hacmhainneacht atá as dáta. Déantar foráil ann maidir le dáileadh geografach gléasraí próiseála, díríonn sé ar thionscadail chun saothrú acmhainní báicsíte agus alúmana a mhéadú agus cumhdaítear ann soláthar leictreachais agus beartas praghsála (48).

(106) Leis an réimse leathan seo de bhearta agus de bheartais, léiríonn an Plean go leanfar le “the 2009 Non-Ferrous Metals Industry Adjustment and Revitalization Plan” (Plean Coigeartaithe agus Athbheochan Thionscal na Miotal Neamhfheiriúil 2009) a glacadh chun na héifeachtaí diúltacha ar thionscal miotal neamhfheiriúil na géarchéime airgeadais a mhaolú. Áirítear ar na príomhchuspóirí, a leagtar amach sa phlean, inter alia, rialú ar thoirt an táirgthe, athstruchtúrú, foinsiú amhábhar, beartas cánach onnmhairiúcháin, slándáil acmhainní, stoc-charnadh, nuálaíocht theicneolaíoch, beartas airgeadais agus pleanáil agus cur chun feidhme (49).

(107) Doiciméad beartais eile atá dírithe ar an earnáil alúmanaim is ea na Coinníollacha Caighdeánacha is infheidhme maidir leis an Tionscal Alúmanaim arna eisiúint ag MIIT an 18 Iúil 2013, chun dlús a chur leis an gcoigeartú struchtúrach agus le srian a chur le leathnú mí-ordúil na n-acmhainneachtaí bruithnithe alúmanaim. Tugtar isteach leis na Coinníollacha Caighdeánacha cainníochtaí íosta táirgthe le haghaidh gléasraí nua, caighdeáin cháilíochta agus slándáil an tsoláthair le haghaidh báicsíte agus alúmana arna n-allmhairiú agus arna bhfoinsiú laistigh den tír. Léiríonn na Coinníollacha Caighdeánacha gurb é MIIT an t-údarás atá i gceannas ar chaighdeánú agus ar bhainistiú an tionscail alúmanaim, chomh maith le foilsiú liosta na gcuideachtaí atá údaraithe oibriú sa tionscal alúmanaim (50).

(108) Sa Tuairim Threoraithe maidir le timpeallacht mhargaidh den scoth a chruthú, coigeartú struchtúrach agus claochlú struchtúrach thionscal an mhiotail neamhfheiriúil a chothú agus na sochair arna n-eisiúint ag Oifig Ghinearálta na Comhairle Stáit in 2016 (2016/42) a mhéadú (51), luaigh údaráis na Síne mar phríomhchuspóirí “struchtúr thionscal an mhiotail neamhfheiriúil a bharrfheabhsú; Soláthar agus éileamh na bpríomhchatagóirí táirgí a chothromú go bunúsach; An ráta úsáide maidir le hacmhainneacht táirgeachta alúmanaim leictrealaíoch a choinneáil os cionn 80 %; Acmhainneacht a mhéadú go suntasach i ndáil le seasmhacht sholáthar na n-acmhainní mianraí le haghaidh mianraí ar nós copair agus alúmanaim” (52). Forordaítear sa doiciméad freisin “rialú docht a dhéanamh ar acmhainneacht táirgeachta nua.” Chun é sin a bhaint amach, tá gá leis an méid seo a leanas: “Cur chun feidhme na dtionscadal tógála nua (athchóirithe, leathnaithe) alúmanaim leictrealaíoch, nach féidir déanamh dá n-uireasa, a áirithiú; […] Maoirseacht shóisialta agus uirlisí eile a úsáid; Dlús a chur le hiarrachtaí maoirseachta agus cigireachta; Na tionscadail nua alúmanaim leictrealaíoch atá ag sárú na rialachán a imscrúdú go docht agus déileáil leo” (53). Léiríonn na forálacha sin an méid suntasach idirghabhála a rinne an Rialtas na Síne in earnáil na miotal neamhfheiriúil, lena n-áirítear earnáil an alúmanaim.

(109) Léirítear an cur isteach thuasluaite ón Stát, ar fheidhmiú earnáil an alúmanaim trí bhíthin doiciméid phleanála, ar leibhéal na gcúigí freisin. Mar shampla, le Fógra Rialtas Chúige Shandong (áit a bhfuil Donghai, táirgeoir mór ACF, lonnaithe) maidir leis an bplean cur chun feidhme chun dlús a chur le forbairt ardcháilíochta na seacht dtionscal dianfhuinnimh (2018/248) an 6 Samhain 2018, ní mór “an síneadh arna chur le slabhra thionscal an alúmanaim leictrealaíoch a chothú” trí na gníomhaíochtaí seo a leanas: “Cion na próiseála míne agus doimhne de leacht alúmanaim leictrealaíoch agus cion na n-ábhar próiseála alúmanaim a mhéadú níos mó; Leathnú shlabhra thionscal an alúmanaim a chothú chun táirgí críochnaithe agus táirgí ardleibhéil a chumhdach agus dlús a chur leis an leathnú sin; An úsáid a bhaintear as ábhair alúmanaim ardleibhéil a leathnú; Féidearthachtaí forbartha an tionscail próiseála alúmanaim a mhéadú (54).”

(110) Tá idirghabháil ar siúl ag an Stát i bhfeidhmiú na hearnála alúmanaim le blianta fada sular eisíodh na doiciméid bheartais thuasluaite, rud atá léirithe, mar shampla, sna Treoirlínte maidir le Dlús a chur le hAthstruchtúrú Thionscal an Alúmanaim (“Treoirlínte Athstruchtúrúcháin”) (55), arna n-eisiúint ag an gCoimisiún um Fhorbairt agus Athchóiriú Náisiúnta in Aibreán 2006. Mheas an Coimisiún sin gur buntáirge i bhforbairt an gheilleagair náisiúnta an t-alúmanam. Dúradh sna Treoirlínte Athstruchtúrúcháin sin go ndéanfar cuspóirí sonracha a bhaint amach i réimsí áirithe leis an mBeartas Forbartha Tionscail arna fhormheas ag an gComhairle Stáit a chur chun feidhme. Ba iad seo a leanas na réimsí sin: An comhchruinniú sa tionscal a fheabhsú; Rochtain ar chaipiteal airgeadais (féach roinn 3.3.1.8 thíos freisin); Eagrú an tionscail; Onnmhairí alúmanaim leictrealaíoch a rialú go docht; agus acmhainneacht atá as dáta a dhíothú.

(111) Bíonn tionchar ag cineálacha éagsúla idirghabhála rialtais ar na praghsanna a bhíonn ar ionchuir thábhachtacha amhail fuinneamh agus leictreachas. (56). Go háirithe, rinne an Stát idirghabháil i bhfabhar táirgeoirí Síneacha trí bhíthin praghsáil fuinnimh dhifreáilte agus níos buntáistí. Sa Tuairim Threoraithe maidir le timpeallacht mhargaidh den scoth a chruthú, le coigeartú struchtúrach agus claochlú struchtúrach thionscal an mhiotail neamhfheiriúil a chothú agus leis na sochair a luaitear thuas a mhéadú, d’aithin údaráis na Síne mar sprioc beartais “leanúint leis an mbeartas difreáilte maidir le praghsanna leictreachais a chur chun feidhme; Úsáideoirí incháilithe leictreachais a spreagadh chun dul i mbun margaí go díreach le cuideachtaí giniúna cumhachta; Praghsanna a chinneadh trí bhíthin na caibidlíochta” (57). Fuair an Coimisiún amach freisin gur cuireadh beartais den sórt sin chun feidhme ar leibhéal na gcúigí. Mar shampla, i gCúige Yunnan, de réir faisnéis arna tuairisciú ag Iris Tionscail na Síne i mí na Samhna 2019: “D’fhonn an plean a chur chun feidhme, d’eisigh Yunnan beartais shonracha i ndiaidh a chéile amhail an ‘Tuairim cur chun feidhme maidir le Forbairt Chomhtháite Hidreachumhachta agus Ábhar Alúmanaim a Chur Chun Cinn’ agus an ‘Plean lena gcuirtear praghsanna fabhracha chun feidhme chun úsáid Hidreachumhachta a chur chun cinn’. Dealraíonn sé go soiléir go mbainfidh aon fhiontar a thabharfaidh a chuóta acmhainneachta chuig Yunnan tairbhe as an mbeartas ‘praghas tosaíochta, tarchur iomlán’, rud a chiallaíonn go mbainfidh alúmanam leictrealaíoch tairbhe as praghas tosaíochta speisialta leictreachais RMB 0,25 in aghaidh an kWh ar feadh na chéad 5 bliana. Maidir le domhainphróiseáil ábhar, deonófar praghas tosaíochta speisialta leictreachais RMB 0,20 in aghaidh an kWh. De réir na dtuairiscí, le tionscadail chomhtháite Henan Shenhuo agus Sichuan Qiya ag tabhairt cuótaí le tógáil in Yunnan tá tairbhe bainte cheana féin as an mbeartas le haghaidh tionscadail lánpháirtíochta agus tá comhaontuithe ábhartha sínithe acu le rialtais áitiúla, le cuideachtaí eangaí cumhachta, agus le cuideachtaí giniúna cumhachta.” (58)

(112) Mar shampla eile de chur isteach ón Stát, ar leibhéal na gcúigí, san fhógra ó Rialtas Chúige Shandong a luadh cheana féin maidir leis an bplean cur chun feidhme chun dlús a chur le forbairt ardcháilíochta na seacht dtionscal dianfhuinnimh, d’eisigh na húdaráis spriocanna claochlaithe agus uasghrádaithe do thionscal an alúmanaim leictrealaíoch i ndáil le húsáid fuinnimh: “Faoi 2022, titfidh an t-ídiú leictreachais d’alúmanaim leictrealaíoch go tuairim is 12 800 kWh in aghaidh an tonna alúmanaim, sroichfidh an ráta próiseála doimhne leictrealaíoch d’alúmanaim leictrealaíoch thart ar 50 %, agus méadófar luach breise alúmanaim in aghaidh an tonna níos mó ná 30 % ar an meán” (59).

(113) Maidir le forfheidhmiú na bhforálacha atá sna doiciméid phleanála thuas, tá ról tábhachtach ag comhlachais tionscail na Síne. Tá ar na heintitis sin a ráthú go gcuireann an tionscal beartais Rialtas na Síne i bhfeidhm. Tá ar na heintitis sin a ráthú go gcuireann an tionscal beartais Rialtas na Síne i bhfeidhm. I gcás earnáil an alúmanaim, dearbhaítear sna hAirteagail chomhlachais atá ag Comhlachas Thionscal Mhiotail Neamhfheiriúil na Síne go háirithe “[g]o gcloíonn an Comhlachas le seasamh bunúsach an pháirtí agus le prionsabail agus beartais éagsúla, go gcloíonn sé leis an mBunreacht, le dlíthe, le rialacháin agus le beartais náisiúnta, agus go gcloíonn sé le luachanna sóisialta agus morálta. Cloífidh sé leis an gcuspóir freastal ar an rialtas, ar an tionscal, ar na gnóthais agus ar na bainisteoirí gnó; bunóidh sé agus feabhsóidh sé sásra féinsmachta an tionscail; déanfaidh sé foireann an rialtais a rannpháirtiú go hiomlán le cúnamh a fháil; beidh ról idirghabhála aige idir an rialtas agus na gnóthais.” (Airteagal 3). Ar an gcaoi chéanna, luaitear in Airteagal 25 nach mór do chathaoirleach, leas-chathaoirleach agus ardrúnaí an Chomhlachais an méid seo a leanas a chomhlíonadh: “Cloí le seasamh, le prionsabail agus le beartais an pháirtí, agus dea-thréithe polaitiúla a bheith acu”. (60)

(114) Ar an gcaoi chéanna, sonraítear sna hAirteagail chomhlachais atá ag Comhlachas Thionscal Mhonarú Neamhfheiriúil na Síne go “[n]glacann an Comhlachas le treoir ghnó chomh maith le maoirseacht agus bainistíocht ó Choimisiún na Comhairle Stáit um Maoirseacht agus Riarachán ar Shócmhainní atá faoi úinéireacht an Stáit, ón Aireacht Gnóthaí Sibhialta agus ó Chomhlachas Thionscal Mhiotail Neamhfheiriúil na Síne” (Airteagal 4). Ceann de na heilimintí atá leagtha síos i raon feidhme ghnó an Chumainn is ea “moltaí agus tuairimí maidir le forbairt tionscail, beartais tionscail, dlíthe agus rialacháin tionscail a chur ar aghaidh go gníomhach, i gcomhréir le prionsabail agus tascanna ginearálta an Pháirtí agus an Stáit maidir le córas geilleagair margaidh shóisialaigh a thógáil agus staid iarbhír an tionscail á chur san áireamh.” (Airteagal 6). Ar deireadh, forordaítear in Airteagal 22 freisin nach mór do chathaoirleach, leas-chathaoirleach agus ardrúnaí an Chomhlachais, i measc coinníollacha eile, an méid seo a leanas a chomhlíonadh: “Cloí le seasamh, le prionsabail agus le beartais an pháirtí, agus dea-thréithe polaitiúla a bheith acu” (61).

(115) Dá bhrí sin, léirítear go soiléir leis an iliomad pleananna, treoracha agus doiciméad eile a bhaineann le alúmanam, arna n-eisiúint ar an leibhéal náisiúnta, réigiúnach agus bardasach, an leibhéal ard idirghabhála a rinne rialtas na Síne in earnáil an alúmanaim (62). Trí na hionstraimí seo agus ionstraimí eile, stiúrann an rialtas agus rialaíonn sé beagnach gach gné d‘fhorbairt agus d’fheidhmiú na hearnála.

(116) De bhreis ar na pleananna, is i bhfoirm beart a bhaineann le honnmhairiú, inter alia, atá idirghabháil an rialtais san earnáil, lena n-áirítear dleachtanna ar onnmhairí, cuótaí onnmhairiúcháin, ceanglais feidhmíochta onnmhairiúcháin agus íoscheanglais maidir le praghsanna onnmhairiúcháin d’amhábhair éagsúla le haghaidh alúmanaim.

(117) Ina theannta sin, cuireann Rialtas na Síne in aghaidh onnmhairithe alúmanaim phríomhúil agus a chuid ionchur, agus é mar aidhm aige táirgí alúmanaim ar mó a mbreisluach a chur chun cinn. Déantar an cuspóir sin a shaothrú trí lacáistí iomlána nó páirteacha CBL a dheonú ar tháirgí alúmanaim iartheachtacha in éineacht le lacáistí neamhiomlána CBL agus cánacha onnmhairiúcháin ar alúmanam príomhúil (63).

(118) I measc na gcineálacha eile idirghabhála rialtais as a dtagann saobhadh ar an margadh tá an beartas stoc-charntha tríd an mBiúró Cúlchiste Stáit agus ról Mhargadh Todhchaíochtaí Shanghai (SHFE) (64). Ina theannta sin, fuarthas amach le roinnt imscrúduithe cosanta trádála gur dheonaigh rialtas na Síne i gcónaí cineálacha éagsúla beart tacaíochta Stáit do tháirgeoirí alúmanaim (65). Tá ró-acmhainn ann mar thoradh ar an idirghabháil fhorleathan a rinne Rialtas na Síne in earnáil an alúmanaim, (66) agus d’fhéadfaí a rá gurb é sin an léiriú is soiléire é ar na himpleachtaí a bhaineann le beartais Rialtas na Síne agus leis an saobhadh atá ann dá bharr.

(119) Sainaithníodh freisin i Staidéar ECFE tacaíocht bhreise rialtais a bhfuil tionchar aici ar fhórsaí an mhargaidh in earnáil an alúmanaim. Is iondúil gur i bhfoirm ionchuir, go háirithe leictreachas agus alúmana príomha, a dhíoltar ag praghsanna faoi bhun an mhargaidh a bheadh an tacaíocht sin (67). Déantar cur síos breise i Staidéar ECFE ar an gcaoi a n-aistrítear cuspóirí Rialtas na Síne le haghaidh earnáil an alúmanaim ina mbeartais thionsclaíocha agus ina ngníomhaíochtaí sonracha ar leibhéal na gcúigí agus ar an leibhéal áitiúil, lena n-áirítear, mar shampla, instealltaí caipitil, an tosaíocht a bhaineann le cearta seilbhe ar acmhainní mianraí, deontais agus fóirdheontais rialtais nó dreasachtaí cánach (68).

(120) Mar achoimre, tá bearta i bhfeidhm ag Rialtas na Síne chun oibreoirí a spreagadh chun cuspóirí beartais phoiblí maidir le tacú le príomh-thionscail a chomhlíonadh, lena n-áirítear an earnáil alúmanaim, lena gcuimsítear táirgeadh táirgí ACF. Cuireann bearta den sórt sin bac ar fhórsaí an mhargaidh oibriú gan bhac.

3.3.1.6. Saobhadh suntasach de réir Airteagal 2(6a)(b), an ceathrú fleasc den bhun-Rialachán: maidir leis na dlíthe féimheachta, corparáideacha, nó maoine, easnamh a bheith ann ina leith, nó iad a chur i bhfeidhm go hidirdhealaitheach nó iad a fhorfheidhmiú go neamhleor;

(121) De réir na faisnéise atá ar comhad, déanann córas féimheachta na Síne seachadadh neamhleor ar a phríomhchuspóirí féin amhail éilimh agus fiachais a shocrú go cóir agus cearta agus leasanna dleathacha creidiúnaithe agus féichiúnaithe a choimirciú. Dealraíonn sé gurb é fírinne an scéil go bhfuil go bhfuil dlí féimheachta na Síne bunaithe go foirmiúil ar phrionsabail atá cosúil leis na prionsabail a chuirtear i bhfeidhm i ndlíthe comhfhreagracha i dtíortha eile seachas an tSín, ach go bhfuil an fo-fhorfheidhmiú córasach ina shaintréith den chóras Síneach. Tá líon na bhféimheachtaí fós thar a bheith íseal i gcomparáid le méid gheilleagar na tíre, go háirithe toisc go mbíonn roinnt easnamh ag baint leis na himeachtaí dócmhainneachta, agus go bhfeidhmíonn na himeachtaí sin go héifeachtach mar dhídhreasú i gcomhair comhdú féimheachta. Thairis sin, tá ról an Stáit sna himeachtaí dócmhainneachta láidir agus gníomhach i gcónaí, agus bíonn tionchar díreach acu go minic ar thoradh na n-imeachtaí (69).

(122) Ina theannta sin, is léir go háirithe easnaimh an chórais maidir le cearta maoine i ndáil le húinéireacht talún agus cearta úsáide talún i nDaon-Phoblacht na Síne (70). Is leis an Stát Síneach an talamh go léir (talamh tuaithe faoi úinéireacht an phobail agus talamh uirbeach faoi úinéireacht an Stáit). Is ar an Stát agus air sin amháin atá a leithdháileadh ag brath. Tá forálacha dlíthiúla ann a bhfuil sé d’aidhm acu cearta úsáide talún a leithdháileadh ar bhealach trédhearcach agus ar phraghsanna margaidh, mar shampla trí nósanna imeachta tairisceana a thabhairt isteach. Mar sin féin, is minic nach n-urramaítear na forálacha sin, agus faigheann ceannaitheoirí áirithe a dtalamh saor in aisce nó faoi bhun rátaí an mhargaidh (71). Thairis sin, saothraíonn na húdaráis spriocanna polaitiúla sonracha lena n-áirítear na pleananna eacnamaíocha a chur chun feidhme nuair a bhíonn talamh á leithdháileadh (72).

(123) Amhail earnálacha eile i ngeilleagar na Síne, tá táirgeoirí táirgí ACF faoi réir ghnáthrialacha dhlíthe féimheachta, corparáideacha, agus maoine na Síne. Tá sé d’éifeacht aige sin go mbíonn na cuideachtaí sin, freisin, faoi réir an tsaofa ón mbarr anuas ag eascairt as cur i bhfeidhm idirdhealaitheach nó forfheidhmiú neamhleor na ndlíthe féimheachta agus maoine. Níor léirigh an t-imscrúdú seo aon rud a chaithfeadh amhras ar na torthaí sin. Dá réir sin, tháinig an Coimisiún ar an gconclúid nach bhfuil dlíthe féimheachta agus maoine na Síne ag obair i gceart, rud a chruthaíonn saobhadh dá réir sin nuair a bhíonn gnólachtaí dócmhainneacha á gcoimeád sócmhainneach agus nuair a bhíonn cearta úsáide talún á leithdháileadh i nDaon-Phoblacht na Síne. Dealraítear go bhfuil na breithnithe sin, ar bhonn na fianaise atá ar fáil, infheidhme go hiomlán freisin in earnáil na dtáirgí ACF.

(124) Tacaítear leis an gcinneadh seo le cinneadh sealadach dearfach Roinn Tráchtála na Stát Aontaithe, san Imscrúdú ar Dhleacht Frithchúitimh ar Scragall Alúmanaim áirithe ón tSín, ina bhfuarthas amach, ag baint úsáid as fíricí atá ar fáil, gurb é atá i soláthar talún Rialtas na Síne ar Íocaíocht Nach Leordhóthanach ná ranníocaíocht airgeadais de réir bhrí Alt 771 (5)(D) den Acht Taraife 1930, arna leasú (73).

(125) I bhfianaise a bhfuil thuas, tháinig an Coimisiún ar an gconclúid go raibh dlíthe féimheachta agus maoine á gcur i bhfeidhm go hidirdhealaitheach nó go rabhthas á bhforfheidhmiú go neamhleor in earnáil an alúmanaim, lena n-áirítear i dtaca leis an táirge lena mbaineann.

3.3.1.7. Saobhadh suntasach de réir Airteagal 2(6a)(b), an cúigiú fleasc den bhun-Rialachán: saobhadh a bheith á dhéanamh ar chostais phá;

(126) Ní féidir córas pá margadhbhunaithe a fhorbairt go hiomlán i nDaon-Phoblacht na Síne toisc go gcuirtear bac ar oibrithe agus ar fhostóirí lena gcearta maidir le comheagrú. Níor dhaingnigh an tSín roinnt coinbhinsiún bunriachtanach de chuid na hEagraíochta Idirnáisiúnta Saothair (“EIS”), go háirithe na coinbhinsiúin sin maidir le saoirse comhlachais agus le cómhargáil (74). Faoin dlí náisiúnta, níl ach eagraíocht ceardchumainn amháin gníomhach. Mar sin féin, níl an eagraíocht sin neamhspleách ar na húdaráis Stáit agus tá an obair a dhéanann sí maidir le cómhargáil agus cosaint do chearta oibrithe fós bunúsach (75). Thairis sin, tá soghluaisteacht lucht saothair na Síne srianta ag córas clárúcháin na dteaghlach, rud a chuireann teorainn leis an rochtain ar an raon iomlán slándála sóisialta agus ar shochair eile d’áitritheoirí áitiúla i limistéar riaracháin ar leith. Is é an toradh air sin go hiondúil go bhfaightear oibrithe nach bhfuil an clárúchán cónaithe áitiúil ina seilbh acu i staid fostaíochta leochaileach agus iad ar ioncam níos ísle ná sealbhóirí cláraithe cónaithe (76). Fágann na torthaí sin go ndéantar costais phá a shaobhadh i nDaon-Phoblacht na Síne.

(127) Níor cuireadh aon fhianaise isteach a thabharfadh le fios nach mbeadh earnáil an alúmanaim, lena n-áirítear táirgeoirí táirgí ACF, faoi réir chóras dlí saothair na Síne a thuairiscítear. Déanann an saobhadh ar chostais phá difear go díreach dá réir sin d’earnáil an alúmanaim (nuair a bhíonn an táirge lena mbaineann nó an príomh-amhábhar lena tháirgeadh á dhéanamh) agus go hindíreach (le linn rochtain ar chaipiteal nó ar ionchuir ó chuideachtaí atá faoi réir an chórais saothair chéanna i nDaon-Phoblacht na Síne).

3.3.1.8. Saobhadh suntasach de réir Airteagal 2(6a)(b), an séú fleasc den bhun-Rialachán: rochtain ar mhaoiniú a dheonaíonn institiúidí a chuireann cuspóirí beartais phoiblí chun feidhme nó ar dhóigh eile nach ngníomhaíonn go neamhspleách ar an stát”.

(128) Tá an rochtain a fhaigheann gníomhairí corparáideacha ar chaipiteal i nDaon-Phoblacht na Síne faoi réir saobhadh éagsúil.

(129) Ar an gcéad dul síos, tá seasamh láidir ag na bainc atá faoi úinéireacht an Stáit i gcóras airgeadais na Síne (77), agus cuireann siad critéir seachas inmharthanacht eacnamaíoch tionscadail san áireamh le linn dóibh rochtain a dheonú ar mhaoiniú. Ar an dóigh céanna le fiontair neamhairgeadais faoi úinéireacht stáit, tá nasc ann fós idir na bainc agus an Stát, ní hamháin trí úinéireacht ach freisin trí chaidrimh phearsanta (is é PCS a cheapann príomhfheidhmeannaigh na n-institiúidí airgeadais faoi úinéireacht Stáit ar deireadh) (78) agus, arís díreach cosúil le fiontair neamhairgeadais faoi úinéireacht stáit, cuireann na bainc beartais phoiblí chun feidhme go rialta arna gceapadh ag an rialtas. Agus an méid sin á dhéanamh acu, comhlíonann na bainc oibleagáid dhlíthiúil fhollasach chun a ngnó a dhéanamh i gcomhréir le riachtanais na forbartha náisiúnta eacnamaíche agus sóisialta agus faoi threoir bheartais thionsclaíocha an Stáit (79). Ag cur leis an méid sin, tá rialacha breise ann cheana a dhíríonn maoiniú ar earnálacha a ainmníonn an rialtas mar earnálacha atá le spreagadh nó atá tábhachtach ar bhealach eile (80).

(130) Cé go n-aithnítear go dtagraítear le forálacha dlíthiúla éagsúla don ghá atá ann gnáthiompar baincéireachta agus rialacha stuamachta a urramú amhail an gá atá le hacmhainneacht creidmheasa an iasachtaí a scrúdú, tá faisnéis dhobhréagnaithe ann, lena n-áirítear torthaí a rinneadh in imscrúduithe cosanta trádála, a thugann le fios nach bhfuil ach ról tánaisteach ag na forálacha sin i gcur i bhfeidhm na n-ionstraimí dlíthiúla éagsúla.

(131) Mar shampla, shoiléirigh Rialtas na Síne le déanaí nach mór do PCS maoirseacht a dhéanamh ar chinntí príobháideacha baincéireachta tráchtála fiú agus go bhfanfaidh siad i gcomhréir le beartais náisiúnta. Ceann de thrí sprioc uileghabhálacha an Stáit maidir le rialachas baincéireachta is ea ceannaireacht an Pháirtí a neartú in earnáil na baincéireachta agus an árachais, lena n-áirítear i ndáil le saincheisteanna oibríochtúla agus bainistíochta i gcuideachtaí (81). Ina theannta sin, ní mór do chritéir mheastóireachta feidhmíochta na mbanc tráchtála a chur san áireamh anois, go háirithe, an chaoi “a bhfreastalaíonn eintitis ar na cuspóirí forbartha náisiúnta agus ar an bhfíorgheilleagar”, agus go háirithe ar an gcaoi “a bhfreastalaíonn siad ar thionscail straitéiseacha agus ar thionscail atá ag teacht chun cinn” (82) .

(132) Thairis sin, is minic a dhéantar rátálacha bannaí agus creidmheasa a shaobhadh ar chúiseanna éagsúla, lena n-áirítear go mbíonn tionchar ag tábhacht straitéiseach an ghnólachta do Rialtas na Síne ar an measúnú riosca agus ar neart aon ráthaíochta intuigthe ón rialtas. Tugann meastacháin le fios go bhfreagraíonn rátálacha creidmheasa Síneacha go córasach do rátálacha idirnáisiúnta níos ísle (83).

(133) Ag cur leis an méid sin, tá rialacha breise ann cheana a dhíríonn maoiniú ar earnálacha a ainmníonn an rialtas mar earnálacha atá le spreagadh nó atá tábhachtach ar bhealach eile (84). Is é an toradh atá air sin, claonadh i bhfabhar iasachtú le fiontair faoi úinéireacht stáit, le gnólachtaí móra príobháideacha dea-nasctha agus le gnólachtaí i bpríomhearnálacha tionsclaíocha, rud a thugann le fios nach ionann infhaighteacht agus costas caipitil do na gníomhaithe go léir ar an margadh.

(134) I ndáil leis sin, tagraítear i Staidéar ECFE d’fhianaise starógach go bhfuair táirgeoirí áirithe alúmanaim i nDaon-Phoblacht na Síne maoiniú ar théarmaí fabhracha, agus is cosúil go raibh an costas maoinithe díchúpláilte ón leibhéal comhfhreagrach giarála corparáidí. De réir an staidéir sin, luaigh táirgeoir alúmanaim amháin atá faoi úinéireacht stáit go sonrach ina réamheolaire bannaí 2016 go dtarraingíonn sé tacaíocht shuntasach airgeadais ó bhainc bheartais na Síne a bhfuil ráta úis faoi bhun an tagarmhairc á thairiscint acu. Ar an gcaoi chéanna, tagraíonn réamheolaire bannaí 2017 táirgeora eile atá faoi úinéireacht stáit do na naisc láidre atá ag an gcuideachta le bainc Shíneacha, lena n-áirítear bainc beartas a rinne foinsí maoinithe a sholáthar don chuideachta sin ar chostas íseal. Is é an tátal a bhaintear as Staidéar an ECFE i ndáil leis sin, cé gur féidir go leor cúiseanna a bheith ann a mhíneodh cén fáth a bhfuil rátaí úis íseal do na gnólachtaí sin, go bhféadfadh an chodarsnacht idir táscairí laga airgeadais agus rátaí úis ísle a bheith ann a thabhairt le fios go bhfuil tearcphraghsáil fhéideartha á déanamh ar an riosca a bhaineann leis na hiasachtaithe sin (85).

(135) Ar an dara dul síos, coinníodh na costais iasachtaíochta íseal go saorga chun borradh a chur faoin infheistíocht. Dá thoradh sin tá an iomarca úsáide á baint as infheistíocht chaipitil agus tá an toradh ar infheistíocht níos ísle ná riamh. Léirítear é sin leis an bhfás a tháinig le déanaí ar ghiaráil chorparáideach in earnáil an stáit in ainneoin titim ghéar ar bhrabúsacht, rud a thugann le fios nach leanann na sásraí atá ag obair sa chóras baincéireachta gnáthfhreagairtí tráchtála.

(136) Ar an tríú dul síos, cé gur baineadh amach léirscaoileadh sna rátaí ainmniúla úis i mí Dheireadh Fómhair 2015, níl na comharthaí praghais ann de bharr fhórsaí an mhargaidh shaoir fós, ach bíonn tionchar ag saobhadh a thagann chun cinn ón rialtas orthu. Go deimhin, tá sciar den iasachtú ar an ráta tagarmhairc nó faoina bhun fós in ar a laghad trian de gach iasachtú amhail ó dheireadh 2018 (86). Thuairiscigh na meáin oifigiúla i nDaon-Phoblacht na Síne le déanaí gur iarr PCS “ráta úis an mhargaidh le haghaidh an iasachtaithe a thabhairt síos.” (87) Dá thoradh rátaí úis a bheith íseal go saorga, bíonn tearcphraghsáil ann, agus dá bhrí sin, bíonn ró-úsáid á baint as caipiteal.

(137) Léirítear leis an bhfás foriomlán ar chreidmheas i nDaon-Phoblacht na Síne go bhfuil cúrsaí ag dul in olcas ó thaobh a éifeachtaí a leithdháiltear caipiteal gan aon chomhartha ann go bhfuil creidmheas ag éirí níos doichte, rud lena mbeifí ag súil i dtimpeallacht mhargaidh neamhshaofa. Dá thoradh sin, tá méadú tapa tagtha ar iasachtaí neamhthuillmheacha le blianta beaga anuas. I bhfianaise staid ina bhfuil méadú ag teacht ar fhiachas atá i mbaol, roghnaigh Rialtas na Síne mainneachtainí a sheachaint. Dá bhrí sin, rinneadh saincheisteanna drochfhiachais a láimhseáil trí fhiachas a thar-rolladh, rud a chruthaigh cuideachtaí “zombaí” mar a thugtar orthu, nó trí úinéireacht an fhiachais a aistriú (e.g. trí chumaisc nó trí bhabhtálacha fiachais go cothromas), gan gá go mbeadh an fhadhb fhoriomlán fiachais bainte ná go dtabharfaí aghaidh ar bhunchúiseanna an fhiachais.

(138) Go bunúsach, d’ainneoin na mbeart a rinneadh le déanaí chun an margadh a léirscaoileadh, déanann saobhadh suntasach, de thoradh ról forleatach leanúnach an stáit sna margaí caipitil, difear don chóras creidmheasa chorparáidigh i nDaon-Phoblacht na Síne.

(139) Níor cuireadh aon fhianaise isteach á rá go ndéanfaí earnáil an alúmanaim, lena n-áirítear táirgeoirí táirgí ACF, a dhíolmhú ón idirghabháil rialtais thuasluaite sa chóras airgeadais. Dá bhrí sin, de thoradh ar an idirghabháil shubstaintiúil rialtais sa chóras airgeadais, cuirtear isteach go mór ar dhálaí an mhargaidh ar gach leibhéal.

3.3.1.9. Cineál sistéamach an tsaofa a bhfuil tuairisc tugtha air

(140) Thug an Coimisiún dá aire gur saintréith de gheilleagar na Síne é an saobhadh a bhfuil tuairisc tugtha air sa Tuarascáil. Léiríonn an fhianaise atá ar fáil maidir le fíricí agus gnéithe an chórais Shínigh mar a dtugtar tuairisc orthu thuas i ranna 3.3.1.1 go 3.3.1.5, go bhfuil feidhm acu ar fud na tíre agus ar fud earnálacha an gheilleagair. Is amhlaidh atá maidir le tuairisc ar thosca táirgeachta mar a leagtar amach i ranna 3.3.1.6-3.3.1.8 thuas.

(141) Meabhraíonn an Coimisiún go bhfuil gá le raon ionchur chun ACF a tháirgeadh. Níl aon fhianaise sa chomhad imscrúdaithe nach bhfaightear na hionchuir sin i nDaon-Phoblacht na Síne. Nuair a cheannaíonn táirgeoirí táirgí ACF na hionchuir sin nó nuair a dhéanann siad conarthaí lena n-aghaidh, is léir go mbíonn na praghsanna a íocann siad (agus a dhéantar a thaifeadadh faoina gcuid costas) neamhchosanta ar an saobhadh sistéamach céanna a luadh roimhe. Mar shampla, fostaíonn soláthróirí na n-ionchur lucht saothair a bhíonn faoi réir an tsaofa. Féadfaidh siad airgead a fháil ar iasacht a bheidh faoi réir shaobhadh na hearnála airgeadais/leithdháileadh an chaipitil. Ina theannta sin, tá siad faoi réir an chórais phleanála atá i bhfeidhm ar gach leibhéal rialtais agus earnála.

(142) Dá bharr sin, ní hamháin nach iomchuí praghsanna díola intíre táirgí cothrom-rollta alúmanaim le húsáid de réir bhrí Airteagal 2(6a)(a) den bhun-Rialachán, ach déantar difear do na costais ionchuir uile freisin (lena n-áirítear amhábhair, fuinneamh, talamh, maoiniú, saothar, etc.) toisc go ndéanann idirghabháil shubstainteach an rialtais difear dá bpraghasmhúnlú, mar a thuairiscítear i gCodanna A agus B den Tuarascáil. Go deimhin, tá idirghabhálacha an rialtais a thuairiscítear i ndáil le leithdháileadh an chaipitil, na talún, an lucht saothair, an fhuinnimh agus na n-amhábhar le fáil ar fud Dhaon-Phoblacht na Síne. Ciallaíonn sé sin, mar shampla, go mbíonn ionchur, a táirgeadh i nDaon-Phoblacht na Síne trí raon tosca táirgeachta a chur le chéile, neamhchosanta ar shaobhadh suntasach. Is amhlaidh an scéal maidir leis an ionchur don ionchur agus mar sin de. Tugtar aghaidh sa chéad roinn eile ar na hargóintí agus ar an bhfianaise a thugann na táirgeoirí onnmhairiúcháin ar aird ina leith sin.

3.3.1.10. Conclúid

(143) Leis an anailís a rinneadh go dtí seo, lena n-áirítear scrúdú ar an bhfianaise uile dá bhfuil ar fáil a bhaineann le hidirghabhálacha poiblí i ngeilleagar na Síne i gcoitinne agus in earnáil an alúmanaim chomh maith (lena n-áirítear an táirge lena mbaineann), léiríodh nach bhfuil praghsanna ná costais an táirge lena mbaineann, lena n-áirítear costais na n-amhábhar, an fhuinnimh agus saothair, mar thoradh ar fhórsaí an mhargaidh shaoir toisc go ndéanann idirghabháil shubstainteach an rialtais de réir bhrí Airteagal 2(6a)(b) den bhun-Rialachán difear dóibh mar a léirítear leis an tionchar iarbhír nó leis an tionchar féideartha atá ag ceann amháin nó níos mó de na heilimintí ábhartha dá liostaítear ann. Ar an mbonn sin, agus in éagmais aon chomhair ó Rialtas na Síne, chinn an Coimisiún nach bhfuil sé iomchuí praghsanna agus costais intíre a úsáid chun gnáthluach a leagan síos sa chás seo.

3.3.1.11. Barúlacha ó pháirtithe leasmhara

(144) Mhaígh Xiamen mar fhreagairt ar an Dara Nóta nach bhfuil gá le dul i muinín tagarmharcanna, más rud é go bhfuil Xiamen ag fáil na dtosca táirgeachta ar neamhthuilleamaí. Go háirithe, d’áitigh Xiamen go raibh praghsanna tagarmhairc agus na praghsanna a shocraigh Xiamen ar thinní agus ar leaca inchomparáide agus de réir cosúlachta déantar líomhaintí maidir le saobhadh ábhartha a bhréagnú. Ina theannta sin, d’áitigh Zhongji gur cheannaigh sé na hamhábhair agus fuinneamh ar bhonn tráchtála ar neamhthuilleamaí.

(145) Thug an Coimisiún dá aire gur ón uair a chinntear nach iomchuí praghsanna agus costais sa tír is onnmhaireoir a úsáid de bharr saobhadh suntasach a bheith ann sa tír is onnmhaireoir de réir bhrí Airteagal 2(6a)(b) den bhun-Rialachán, féadfaidh an Coimisiún úsáid a bhaint as praghsanna nó tagarmharcanna neamhshaofa i dtír ionadaíoch iomchuí chun an gnáthluach a ríomh le haghaidh gach táirgeora onnmhairiúcháin i gcomhréir le hAirteagal 2(6a)(a) den bhun-Rialachán. Leis an bhforáil chéanna den bhun-Rialachán ceadaítear costais intíre a úsáid más rud é go suitear go dearfa le nach ndéantar iad a shaobhadh, bunaithe ar fhianaise chruinn iomchuí. Mar sin féin, sa chás seo, theip ar agus ar Zhongji freisin aon fhianaise chruinn iomchuí den sórt sin a chur ar fáil. Ní léiríonn leibhéil phraghsanna den sórt sin le haghaidh amhábhair áirithe sa tír is onnmhaireoir agus sa tír ionadaíoch iontu féin nach bhfuil saobhadh suntasach ann faoi Airteagal 2(6a) den bhun-Rialachán, toisc go bhféadfadh sé go dtarlódh luaineacht praghsanna agus go bhféadfaí iad a ailíniú thar thréimhse áirithe ar chúiseanna éagsúla eile. A mhalairt ar fad, tá a lán fachtóirí eile ann a chuireann le saobhadh suntasach a aimsiú de réir na fianaise i ranna 3.3.1.2 go 3.3.1.9. Dá bharr sin, aon tagairt shimplí amháin d’inchomparáideacht praghsanna intíre le haghaidh amhábhair áirithe a bhfuil luachanna tagarmhairc acu sa tír ionadaíoch, ní comhlíonann an tagairt sin an coinníoll a bhaineann le fianaise chruinn iomchuí a thabhairt ar aird. Dá bhrí sin, níor mhór diúltú do mhaímh Xiamen agus Zhongji.

(146) Thairis sin, ina bharúil ar an tionscnamh, líomhain Xiamen ar an gcéad dul síos nach bhfuil Airteagal 2(6a) i gcomhréir le Comhaontú Frithdhumpála EDT (“ADA”). Is é is cúis leis sin, ar an gcéad dul síos, go n-aithnítear le hAirteagal 2.2 ADA trí chás lena gceadaítear an gnáthluach ríofa: (i) nach i ngnáthchúrsa trádála a dhéantar díolacháin; (ii) go bhfuil cás áirithe margaidh ann; nó (iii) mar gheall ar mhéid íseal díolachán ar an margadh intíre, níl díolacháin den sórt sin ionadaíoch. D’áitigh Xiamen nach gcomhlíonann saobhadh suntasach aon cheann de na trí chritéar. Ina theannta sin, fiú dá bhféadfaí a mheas go dtagann coincheap an tsaofa shuntasaigh faoin dara ceann de na critéir thuas, dhearbhaigh an Painéal san Eagraíocht Dhomhanda Trádála DS529 an Astráil — Bearta Frithdhumpála ar Pháipéar Cóipe A4 in ainneoin go raibh tionchar ag saobhadh rialtais ar phraghas intíre an táirge lena mbaineann, agus ar a ionchur, nár leor an méid sin chun a mheas go gcuirtear isteach ar an gcomparáid chuí idir díolacháin an mhargaidh intíre agus díolacháin onnmhairiúcháin “mar gheall ar staid ar leith an mhargaidh”. Ina theannta sin, dúirt Xiamen gur chuir an Coimisiún ríomh an ghnáthluacha i bhfeidhm go córasach, agus gur cheart í a sheiceáil ar bhonn cás ar chás má chomhlíontar coinníollacha Airteagal 2.2 ADA. Thug Xiamen le fios freisin go n-éilíonn Airteagal 2.2 ADA nach mór go léireoidh ríomh an ghnáthluacha “costas sa tír thionscnaimh”, mar atá deimhnithe i gcásanna DS529 EDT An Astráil — Bearta Frithdhumpála